Hiru pilotari sakandarrak, Binakako finalerdietan - Sakana - Guaixe.eus\nHiru pilotari sakandarrak, Binakako finalerdietan\nMaider Betelu Ganboa 2020-02-21 11:15\nBinakako Pilota Txapelketako hasierako ligaxkako 14. eta azken jardunaldia jokatuko da asteburuan, baina Jaka-Zabaleta eta Ezkurdia-Martija finalerdietan daude. Aitortu dute "oso pozik" daudela hirurek aurrera egin dutelako\nAsteburuan Binakako Txapelketako hasierako ligaxkako 14. eta azken jardunaldia jokatuko da, baina Erik Jaka eta Jose Jabier Zabaleta liderrak (11 puntu) eta Joseba Ezkurdia eta Julen Martija bigarrenak (9 puntu) dagoeneko martxoaren 7an hasiko diren finalerdietarako sailkatuta daude.\nLigaxkako azken jardunaldia\nNobedade moduan, otsailaren 29an eta martxoaren 1ean play-offak jokatuko dituzte 3. eta 6. postuen artean sailkatzen diren bikoak. Bi partida hauetatik aterako dira finalerdietako beste bi bikoteak. Hortaz, postu horietan nor sartu, lehia handia dago azken jardunaldian, eta euren bikoak play-offetarako sailkatzeko borrokan. Aspek eta Baikok erabaki polemikoak hartu dituzte.\nHorrela, larunbatean, Labriten, Aspek hala erabakita, Elezkano II.ak Irribarria ordezkatuko du. Unai Lasok eskuin eskuan mina du eta Peña II.ak hartuko du bere tokia. Horrela, Elezkanok eta Rezustak (5 puntu) Peña II.a eta Albisu (6 puntu) izanen dituzte aurkari (17:45, ETB1).\nIgandean, Bilbon, Ezkurdia eta Martija Olaizola II.aren eta Urrutikoetxearen (5 puntu) kontra ariko dira (17:00, ETB1). Astelehenean, Tolosan, Altunak eta Ladis Galarzak (7 puntu) puntu bakarra duten Oinatz Bengoetxea eta Mariezkurrena izanen dituzte aurkari (16:30). Victorrek ordezkatu du leitzarra azken jardunaldietan, baina oraingoan Bengoetxearen alde egin du Baikok. Eta azkenik, asteartean, Tolosan, Jaka eta Zabaleta Artolaren eta Imazen (8 puntu) kontra lehiatuko dira.\nZabaletak dio Jakaren "goseak" lagundu diola\nJose Javier Zabaletak eta Erik Jakak ligaxkako 13 jardunaldietatik 11 partida irabazi dituzte eta bi galdu –Laso eta Albisuren kontra (21 eta 22) eta Ezkurdia-Martijaren kontra (22 eta 19)–. "Oso pozik gaude bide luze honetan partida asko irabazi ditugulako; horrek azken partidarako konfiantza emango digu" adierazi digu. Entrenamendu fisikoak bakoitzak bere kabuz egiten ditu, eta frontoiko entrenamenduak batera egiten dituzte Jakak eta Zabaletak, gehienak Tolosan eta batzuk Labriten. "Errutina berdinekin jarraitzen ari gara" azaldu du arakildarrak.\nBikote bikaina osatzen dute Zabaletak eta Jakak. Lehendabiziko momentutik primeran elkar ulertu dute. "Lehengo partida Irribarriaren eta Rezustaren kontra jokatu genuen. Beraiek ez zuten euren egunik onena izan, eta Erikek kristoren partida jokatu zuen, tanto pila bat egin zituen. Partida horrek biei konfiantza eman zigun eta hortik aurrera oso ongi ibili gara. Bi partida galdu ditugu, baina besteei asko kosta egin zaie guri irabaztea; hori garrantzitsua da, ea horrela segitzen dugun" gaineratu du. Erik Jakarendako hitz gozoak ditu . "Asko hitz egiten dugu eta entrenamenduetan bikote bezala hobetzen saiatzen gara. Nik uste dut bera txapelketa honetara kristoren gosearekin iritsi dela, eta hori ere niri transmititu dit; horrek asko lagundu dit".\nZabaleta egungo atzelaririk onena da. Horretan ados dago katedra. "Gauza hauek entzutea beti da polita. Jendeak gauza horiek esaten dituenean gogo gehiago ditut entrenatzen eta hobetzen segitzeko, nire mailarik onena emateko" aitortzen du Etxarrengoak.\nAsteartean ligaxkako azken partida jokatuko dute Artolaren eta Imazen kontra. "Gu profesionalak gara; beti irabaztera ateratzen gara eta horretan saiatuko gara. Inauteriak dira, eta egun polit horretan jokatzea eta Tolosan, niri asko gustatzen zait" adierazi digu. Lagunak eta gertukoak saiatzen dira ahal dutenean frontoira hurbiltzen, eta oso eskertuta dago Zabaleta.\nPlay-offak jokatuko direnez, aste bateko atsedena izango dute. "Niri gehiago gustatzen zait dena jarraian jokatzea, baina aste horretan itxoitea tokatuko zaigu. Horrela tokatu da, eta ahalik eta hobekien entrenatzen jarraituko dugu, finalerdietara ahalik eta hobekien iristeko" dio atzelariak.\nFinalerdietan zerotik hasiko dira berriz. "Orain arte egindakoak ez du ezertarako balio eta finalerdietan beste txapelketa bat hasiko da. Beste hiru partida izango dira, eta horietatik gutxienez bi irabazi beharko dira finalera iristeko. Ea garaipenak lortzen jarraitzen dugun eta finalerdietan ongi gauden" adierazi du. Oso pozik dago hiru sakandarrak finalerdietan daudelako. "Hirurek txapelketa jokatu dugu eta finalerdietan gaude. Hirurak finalerako sailkatuko bagina? Niretzat kristoren poza izango litzateke, eta uste dut Sakana guztiarendako ere gauza polita izango zela" aitortzen du.\nJulen Martijak uste du partidak "hobeto" bukatzen dituela\nJulen Martijak onartu du finalerdietarako sailkatuta daudenez, aste honetan "lasaiago" daudela. Hala ere, berak eta Ezkurdiak berdin-berdin jarraitzen dute entrenatzen, igandean ligaxkako azken partidan Olaizola eta Urrutikoetxea aurkari dituztelako. "Enpresarendako partida garrantzitsua da, guk irabaziz gero Irribarriari eta Rezustari mesede handia egingo diegulako. Irabaztera aterako gara, baina partida zaila dugu aurretik" aipatu du Martijak.\nBinakakoa txapelketa nahasia izan da sakandarrendako. Josebaren gripearengatik partida asko defentsa lan ikaragarria eginez atera zituzten aurrera. Orduan Martija izan zen arbizuarraren sostengua. "Beti saiatzen naiz pilota gutxi galtzen. Partida batzuetan lortu dut, eta sarritan, gutxi failatzen baduzu, irabaztea lortzen duzu. Josebak gora egin du eta azkeneko partidak oso ongi jokatu ditu. Partida guztietan asko laguntzen dit eta horrek konfiantza ematen dit. Txapelketa luzea da eta erregular izatea nahi genuen, eta uste dut hori lortu dugula" adierazi du arakildarrak.\nEtxeberriko atzelariak txapelketa honetan pausu bat aurrera eman du. "Nik uste partidak hobeto bukatzen ditudala; aurreko urteetan urduriago jartzen nintzen. Beti egoten dira urduritasunak, esaterako ostiraleko azken partidan, baina partidak lasaiago bukatzen ditut orain" aitortu digu.\nEzkurdiarekin primerako bikotea osatzen du Martijak. "Berarekin txapelketa baino lehen erlazio oso ona neukan eta nik uste dut ongi jokatzeko hori dela printzipala, berarekin ondo eramatea eta ongi ulertzea. Josebak izugarri laguntzen dit; pilota txarraren bat izan behar dudanean, badakit berak lagundu behar didala. Eta ni ere saiatzen naiz pilota gutxi huts egiten; horrek Josebari konfiantza ematen dio" gaineratu du.\nElkarrekin entrenatzen dute eta material aukeraketetara ere elkarrekin joaten dira. "Txandaka gidatzen dugu" kontatu du. Euskal Herri guztian barna ibili dira. "Normalean jokatzen ez diren frontoietan aritzea tokatu zaigu, baina garaipen asko lortu ditugu eta nik uste ongi etorri zaigula" aipatu du Martijak.\nFinalerdietan hutsetik hasiko dira. "Aurreko bi urteetan finalerdietan txapelketatik kanpo geratzea tokatu zait; ea aurten finalerako sailkatzea lortzen dudan" dio Martijak. Play-offetan atseden hartu beharko dute. "Guk normal jarraituko dugu entrenatzen, jokoa ez galtzeko" azaldu du.\nHiru sakandarrak finalera heltzea ikusgarria litzatekeela uste du. "Sakandarrondako oso handia izango litzateke hirurak final batean egotea. Baina beno, oraindik asko geratzen da, finalerdietan dena oso zaila. Ea lortzen dugun" dio.\nJoseba Ezkurdiak dio "gozada bat" dela Martijarekin aritzea\nFinalerdietarako sailkatuta dagoelako "lasai" dagoela aipatu du Josebak, "buruz lasai, tentsioa jaitsita". Orain, helburua finalerdietara ongi iristea dela dio. Txapelketa gorabeheratsua izan du arbizuarrak. "Hasieran sentsazioak onak ziren, partida pare bat eskapatu zitzaizkigun detaileengatik, baina jokoz ongi ari ginen. Gero gripeak harrapatu ninduen eta beherakada galanta sumatu nuen. Konfiantza, jokoa, dena galdu nuen eta konfiantza ez dagoenean ahalik eta egokien defenditzea tokatzen da, gauzak ahalik eta sentzilloen eta hobekien egiten saiatu. Behintzat puntuak lortzen segitu genuen eta orain pozik nago ematen ari garen mailarekin. Bide onetik goaz eta ea hala segitzen dugun" dio.\nMartijarekin oso ondo moldatzen da. "Astetik astera konfiantza gehiago dugu, gehiago ezagutzen gara... oso gustura nago Julenekin. Mutiko oso jatorra da, majoa, ogi puska bat, eta kantxa barruan oso konpetitiboa, gauzak asko eta ongi egiten dituena eta gozada bat da berarekin aritzea. Harreman ona dugu eta hori kantxa barruan nabaritzen da" gaineratu du. Martija atzelari "oso konpetitiboa eta ona" dela berresten du Ezkurdiak. "Bista handiko pilotaria da, intuizio handia duena, eta horrek asko egiten du. Beheraldia izan nuenean berak eusten zien partiduei eta partidak aurrera atera zituen. Txapelketa handia egiten ari da, baina aurreko urtean ere maila altua eman zuen. Denbora darama atzelari on bat izaten eta gorenean lehiatzen".\nIgandean Olaizolari eta Urrutikoetxeari irabazi nahi diete, sentsazio onekin jarraitu eta Irribarriari eta Rezustari laguntzeko. "Bi aste hauek aprobetxatuko ditugu entrenamendu fisikoei kaña emateko" azaldu du.\nJaka eta Zabaletak bikote "oso ona" egiten dutela uste du. "Zabaleta nik esango nuke egungo atzelaririk onena dela; diferentziak markatzen ari da eta asko ari da jokatzen, maila oso altuan. Eta Erik ere bai. Jose bezalako atzelari batekin jokatzeko aukera oso ongi ari da aprobetxatzen, eta momentu oso onean dago, tantoak bukatuz eta erakustaldiak eginez. Une honetan biko oso zaila da irabazteko, baina ea hemendik bi astera eskua sartzeko modua dugun" dio, irribarrez.\nPlay-offak saihesteagatik kontentu dago arbizuarra. "Aurten bigarren postu hori lortu nahi genuen play-offak saihesteko. Play-offak tentsio handiko partidak izanen dira eta finalerdietatik kanpo geratzeko arrisku handia dago"".\nFinalerdietan beste txapelketa berri bat hasiko da. "Orain arte egindakoak ez du ezertarako balio. Ea gure maila ematen dugun eta hasieratik konpetitiboak garen. Polita izango litzateke bai Julenendako eta baita niretzat ere finalean sartzea. Sentsazio onak ditugu, baina zaila izanen da; ea lortzen dugun. Partidaz partida joan behar dugu, finalerdiak ongi prestatu eta ea zer ateratzen den" gaineratu du arbizuarrak.\nFinalera hiru pilotari sakandarrak sailkatzea handia izango litzateke Ezkurdiarendako. "Final horretan lau pilotarietatik hiru sakandarrak izatea latza litzateke; orain ere finalerdietan hiru egotea ez da broma, gauza handia da. Eta polita. Gurean pilota asko segitzen da, asko mugitzen du pilotak eta polita da hiru sakandar finalerdietan egotea, eta, zergatik ez, finalean?" dio. Halaber, jarraitzaileen babesa eskertu du. “Pertsonalki oso maitatua sentitzen naiz, jarraitzaileen babesa sumatzen dut eta eskertzekoa da, toki guztietara joatea eta jendearen animoak entzutea; horrek animoak ematen ditu. Azkenean seinale ona da jarraitzaileen babesa sentitzea, ea urte askoan horrela segi dezakegun” espero du.


EBAZPENA, 2021eko urtarrilaren 20koa, Ingurumen Administrazioaren zuzendariarena, zeinaren bidez formulatzen baita Tolosako Zubizarreta 15.2 azpieremuaren Hiri Antolamenduko Plan Bereziari buruzko ingurumen-txosten estrategikoa. - Eusko Jaurlaritza - Euskadi.eus\nEBAZPENA, 2021eko urtarrilaren 20koa, Ingurumen Administrazioaren zuzendariarena, zeinaren bidez formulatzen baita Tolosako Zubizarreta 15.2 azpieremuaren Hiri Antolamenduko Plan Bereziari buruzko ingurumen-txosten estrategikoa.\n2020ko abenduaren 23an, Tolosako Udalak eskabide bat aurkeztu zuen, Tolosako Zubizarreta 15.2 azpieremuaren Hiri Antolamenduko Plan Bereziari buruzkoa (aurrerantzean, Plana), Eusko Jaurlaritzako Ingurumen Administrazioaren Zuzendaritzan, ingurumen-txosten estrategikoa lortzeko, Ingurumen-ebaluazioari buruzko abenduaren 9ko 21/2013 Legearen 29. artikuluan eta hurrengoetan araututako ingurumen-ebaluazio estrategiko sinplifikatuaren prozeduraren barnean. Eskaerarekin batera, zenbait dokumentu aurkeztu zituen, hala nola Planaren zirriborroa eta ingurumen-dokumentu estrategikoa, abenduaren 9ko 21/2013 Legearen 16. eta 29. artikuluetan xedatutako edukia zuena.\nAbenduaren 9ko 21/2013 Legearen 30. artikulua betez, Eusko Jaurlaritzako Ingurumen Administrazioaren Zuzendaritzak kontsulta egin zien eraginpeko administrazio publikoei eta interesdunei, interesgarria izan zitekeen informazioa biltzeko, Planaren ingurumen-ebaluazio estrategiko arrunta egin behar den ala ez zehazteko, eta, prozedura hori aplikatzea beharrezkotzat joz gero, haien iritzia jasotzeko, ingurumen-azterketa estrategikoak izan beharko lukeen hedadura, xehetasun-maila eta espezifikazio-maila zehazte aldera.\nIngurumen-ebaluazioari buruzko abenduaren 9ko 21/2013 Legearen 1. artikuluan ezarritakoaren arabera, lege horren xedea da ingurumenean ondorio esanguratsuak izan ditzaketen plan, programa edo proiektuen ingurumen-ebaluazioa arautuko duten oinarriak ezartzea; era horretan, ingurumenaren babes-maila handia bermatuko da, garapen jasangarria sustatze aldera.\nTolosako Zubizarreta 15.2 azpieremuaren Hiri Antolamenduko Plan Berezia abenduaren 9ko 21/2013 Legearen 6.2 artikuluan aipatutako kasuetan sartzen da; bertan aurreikusten da zein diren ingurumen-organoak egindako ingurumen-ebaluazio estrategiko sinplifikatutik pasatu behar diren plan eta programak, honako hauek zehazteko: planak edo programak ez duela eragin nabarmenik ingurumenean, ingurumen-txosten estrategikoan ezarritakoaren arabera, edo plan edo programen gaineko ohiko ingurumen-ebaluazio estrategikoa egin beharra, haiek ingurumenerako eragin nabarmenak ekar litzaketelako.\nXedapen hauek hartu dira kontuan: 21/2013 Legea, abenduaren 9koa, Ingurumen-ebaluazioari buruzkoa; lehendakariaren 18/2020 Dekretua, irailaren 6koa, Euskal Autonomia Erkidegoaren Administrazioko sailak sortu, ezabatu eta aldatzen dituena eta haien egitekoak eta jardun-arloak finkatzen dituena; 77/2017 Dekretua, apirilaren 11koa, Ingurumen, Lurralde Plangintza eta Etxebizitza Sailaren egitura organikoa eta funtzionala ezartzen duena; 39/2015 Legea, urriaren 1ekoa, Administrazio Publikoen Administrazio Prozedura Erkidearena; 40/2015 Legea, urriaren 1ekoa, Sektore Publikoko Araubide Juridikoarena, eta aplikatzekoak diren gainerako arauak. Horrenbestez, honako hau\nLehenengoa. Tolosako Zubizarreta 15.2 azpieremuaren Hiri Antolamenduko Plan Berezirako ingurumen-txosten estrategikoa formulatzea, jarraian zehazten den moduan:\n2009ko martxoaren 3an onartu zen indarreko Hiri Antolamenduko Plan Orokorrak «15.2 Zubizarreta» (azpi)eremuko «15. Bidebieta Izaskun Iparraguirre Kondeaneko Aldapa (Bakoitiak)» eremuko zehaztapenak ezartzen ditu. Plan horrek azpieremu horretarako aprobetxamendu posiblea ezartzen zuen, garaje eta erabilera osagarrietarako hiru sotoetan eta hirugarren sektoreko erabileretarako beheko solairuan.\nPlan Berezi honen xedea da Hiri Antolamenduko Plan Orokorrean «Zubizarreta» 15.2 azpieremuaren barruan dauden lurzatietarako ezarritako antolamendu xehatua aldatzea, higiezinen garapena ahalbidetzeko, aprobetxamendua handitu gabe. Zehazki, sotoko solairu bat garajeetarako erabili nahi da, baina lur gaineko aparkalekurako eremua lurpean okupatuta. Halaber, erabilerak ere antolatzen ditu aprobetxamendua handitu gabe. Beraz, aurreikusitako antolamendua eta Plan Orokorrarena ia berdinak dira, lerrokadura eta mugaketek bakarrik izango dituzte aldaketa txiki batzuk.\nEremuaren barruan bi lurzati pribatu daude: 7576648 eta 7575067. Lehenago, lursail horietan, harrobi bat (gaur egun lur gaineko aparkalekua da), eta Iturriotz baserriko nekazaritza-ustiategiaren lurzatia zeuden (baserria bera, ukuiluak eta berotegiak), Apattaerreka kalearen inguruan. Lursail horiek hiri-lurzoru finkatugabeak dira urbanizazioaren gabeziagatik eta urritasunagatik, eta 4.578,86 m2-ko azalera hartzen dute. Eremua Oria ibaiaren eskuinaldean dago, Ibarratik Leabururako GI-3212 errepidearen eta Zubizarreta baserriaren ondoan zegoen harrobi zaharraren artean, hain zuzen ere.\nPlanak zer neurritan ezartzen duen proiektuetarako esparrua: Planak hirigintza-antolamendu xehatua zehazten du. Plana onartu ondoren, azpieremu osorako eraikuntza-proiektua egin beharko da, urbanizazio-obra osagarriak barnean hartuta. Aurkeztutako dokumentazioa ikusita, Planak ez dauka baldintzatzailerik, besteak beste, kokapenari, ezaugarriei, neurriei edo funtzionamenduari dagokienez, proiektuen ingurumen-inpaktuaren ebaluazioari buruzko legedian zerrendatutako kategorietako baten batekoak diren proiektuak etorkizunean baimentzeko.\nZer neurritan eragiten duen Planak beste plan edo programa batzuetan, baita hierarkizatuta daudenetan ere: Planak lurzatiaren antolamendu xehatua aldatzen du bateragarritasun- irizpideen arabera, Tolosan indarrean den Hiri Antolamenduko Plan Orokorrean xedatzen diren irizpideekin bat etorrita. Planaren xede den eremuaren kokapena eta ezaugarriak direla eta, ez da bateraezintasunik batere hauteman planaren eta sektore- zein lurralde-antolamenduen artean.\nPlana egokia den edo ez ingurumen-oharpenak integratzeko, bereziki garapen jasangarria sustatzeko helburuarekin bat eginik: Plana egokia da garapen jasangarria sustatzen duten ingurumen-kontsiderazioak txertatzeko, bereziki, erabilitako baliabide eta bitartekoen erabileran efizientzia handiagoz eraikitzeari dagokionez; horrek isolamendu hobea ahalbidetuko du, baita energia-aurrezpen eta -efizientzia handiagoak izatea eta eraikinak inguruko paisaian integratzea eragin ere, ahaztu gabe beste ingurumen-helburu batzuk ere beteko dituela.\nPlanarekin lotutako ingurumen-arazo esanguratsuak: ez da hauteman Plana gauzatzeak eragin ditzakeen ingurumen-arazo esanguratsurik; ingurumen-inpaktuen balorazioa egiteko, indarrean dagoen plangintzan aurreikusitako egoera hartu beharko da kontuan. Ildo horretan, Planean proposatutako jarduketek, indarreko hirigintza-antolamenduan aurreikusitakoari dagokionez irismen mugatua dutenez, ez dute eragingo efektuak larriagotzea, arau horietan aurreikusitakoaren aldean. Honenbestez, ez da hauteman plana gauzatzearen ondoriozko ingurumen-ondorio adierazgarririk, betiere, besteak beste, segurtasunari eta osasunari, ingurumenari, urei, hondakinen kudeaketari, natura-ondareari, paisaiari eta kutsadura akustikoari dagokienez indarrean dagoen araudia betez gauzatzen badira ukitutako eremuarekin lotutako esku-hartzeak eta jarduketak.\nPlanak antolatutako eremua hiri-eremu finkatugabea da, eta bertan dagoen flora erruderal nitrofilo motako landaredia da. Eremuaren hegoaldean harizti azidofiloa eta harizti-baso misto atlantikoa daude. Eremua Zelaia ibaiaren (Oriaren adarra), bai Apattaerreka errekaren (Zelaiaren adarra) ibilguak zaintzeko eremuan dago.\nIngurumen-arriskuei dagokienez, eremua akuiferoentzako urrakortasun handiko eremua da, eta eremuaren iparraldeko muturra 500 urteko errepikatze-denborako uholde-arriskuko eremuan dago.\nInguruan dauden zarata-foku nagusiak Idoiaga kalea, San Blas auzoa, Otarreaga kalea, Apaiz Erreka auzoa eta A-1 autobia dira. Zarata-maparen arabera, planaren xedeko eremuan gainditu egiten dira kanpoaldeko kalitate akustikoaren helburuak.\nPlanaren ingurumen-ondorio aipagarrienak urbanizazioaren obra-fasearekin eta etxebizitza berrien eraikuntzarekin lotutakoak dira: hondakinak, eraispen-hondakinak, soberakinak, istripuzko isurien arriskua eta emisio atmosferikoek eta akustikoek eragindako eragozpenak, eta abar; baina, horiek guztiak nagusiki bizitegietarako den hiri-inguruko eremu batean gertatuko dira.\nHori guztia kontuan hartuta, ingurumen-agiri estrategikoak planteatzen dituen prebenitzeko, babesteko eta zuzentzeko neurriak eta aurrerago zehazten diren neurriak aplikatuta, ez da espero jarduketa horiek ingurumenean ondorio esanguratsurik izango dutenik, Ingurumen-ebaluazioari buruzko abenduaren 9ko 21/2013 Legean aurreikusitakoari jarraikiz.\nEbazpen honetan, honako neurri babesle eta zuzentzaile hauek ezartzen dira, Planak ingurumenean ondorio kaltegarri nabarmenik izan ez dezan eta Tolosako Zubizarreta 15.2 azpieremuaren Hiri Antolamenduko Plan Bereziari ingurumen-ebaluazio estrategiko arrunta egin beharrik egon ez dadin, betiere, ezarritako neurri babesle eta zuzentzaileak txertatzen badira.\nNeurri babesle eta zuzentzaileak indarreko araudiaren arabera gauzatuko dira, ebazpen honetan ezarritakoaren arabera eta, aurrekoaren aurkakoa ez den guztian, Ingurumen Dokumentu Estrategikoan eta Planean bertan jasotakoaren arabera. Besteak beste, hauek nabarmendu ditzakegu:\nUholde-arrisku horri dagokionez, Planak kontuan izan behar du Kantauri Ekialdeko Demarkazio Hidrografikoaren Plan Hidrologikoaren araudiko VII. kapituluan eta Euskal Autonomia Erkidegoko Ibaiertzak eta Errekaertzak Antolatzeko Lurraldearen Arloko Planeko E.2 apartatuko uholdeen babesari buruzko berariazko araudian ezarritakoa. Zehazki, Plan Hidrologikoaren 40. artikuluan eta Lurraldearen Arloko Planaren E.2.2 eta E.2.5 apartatuetan eta Jabari Publiko Hidraulikoari buruzko Erregelamenduaren 14.bis artikuluan ezarritakoa aplikatuko da, betiere alde batera utzi gabe eskumena duen administrazio hidraulikoak uztailaren 20ko 1/2001 Legegintzako Errege Dekretuak (Uraren Legearen testu bategina onartzen duenak) 25.4 artikuluan jasotako txostenean ezarritakoa eta Uraren Euskal Agentziak Uraren ekainaren 23ko 1/2006 Legearen 7k) artikuluan adierazitako txostenean ezarritakoa.\nJabari publiko hidraulikoa babesteari dagokionez, EAEko ibaiertzak eta errekaertzak antolatzeko Lurralde Plan Sektorialean indarrean dauden irizpideak bete beharko dira, Apattaerreka errekatik proiektatutako eraikin berrien atzerapenetan.\nEz da obrako instalazio lagungarririk jarriko (batez ere makineria-parkea eta garbigunea) uholde-eremuen eraginpeko lekuetan.\nIbilguaren ondoko lanek libre utzi beharko dute jabari hidrauliko publikoaren zortasun-eremua. Halaber, lur eta material pilaketak, behin-behineko sarbideak eta bideak, makinen aparkalekuak, etab. Appattaerreka errekatik urrun egon beharko dira, eta inola ere ez ibaiaren bost metroko zortasun-eremuaren barnean.\nHondakinak sortzea eta kudeatzea: Hondakin eta zoru kutsatuei buruzko uztailaren 28ko 22/2011 Legeak araututako moduan eta aplikatzekoak diren berariazko araudiek agindutako moduan kudeatuko dira obretan sortutako hondakinak, indusketatik datozen hondakinak barne.\nInduskatutako lurzoruen kontrola: Tolosako Udalari eta Ingurumen Sailburuordetzari jakinarazi beharko zaizkie lur susmagarriak hautemateagatiko kutsadura-arrasto guztiak, Lurzorua Kutsatzea Saihestu eta Kutsatutakoa Garbitzeko ekainaren 25eko 4/2015 Legearen 22.2 artikulua betetzeko.\nJarduera-eremuan hautemandako flora aloktono inbaditzailea guztiz kenduko da (Buddleja davidii eta Cortaderia selloana). Halaber, tokiko biodibertsitatea sustatuko duten lorezaintza eta paisajismoa sustatzeko helburuarekin jasangarritasun-irizpideei lehentasuna emanez, espezie inbaditzaileak sartzeko arriskua murrizteko, Udalsarea21 koadernoa, 20b zk. erabiltzea gomendatzen da. Lorategi eta berdegune jasangarriak diseinatzeko eskuliburua, Eusko Jaurlaritzako Ingurumen, Lurralde Plangintza eta Etxebizitza Saila.\nBigarrena. Zehaztea ezen, ingurumen-txosten estrategiko honetan ezarritakoaren arabera, eta ebazpen honetan ezarritako neurri babesle eta zuzentzaileak hartzen badira, bai eta sustatzaileak proposatutakoak ere, aurrekoen aurkakoak ez badira, ez dela aurreikusten Tolosako Zubizarreta 15.2 azpieremuaren Hiri Antolamenduko Plan Bereziak ondorio kaltegarri nabarmenik izango duenik ingurumenean, eta, beraz, ez duela ingurumen-ebaluazio estrategiko arruntik behar.\nHirugarrena. Tolosako Udalari jakinaraztea ebazpen honen edukia.\nLaugarrena. Ebazpen hau Euskal Herriko Agintaritzaren Aldizkarian argitara dadila agintzea. Ingurumen-ebaluazioari buruzko abenduaren 9ko 21/2013 Legearen 31.4 artikuluak ezarritakoaren arabera, ingurumen-ebaluazio estrategiko honek indarraldia galduko du, eta berezko dituen ondoreak sortzeari utziko dio, behin Euskal Herriko Agintaritzaren Aldizkarian argitaratu eta lau urteko gehieneko epean, Tolosako Zubizarreta 15.2 azpiermuaren Hiri Antolamenduko Plan Berezia onartuko ez balitz. Kasu horretan, berriro hasi beharko da Planaren ingurumen-ebaluazio estrategiko sinplifikatuaren prozedura.\nVitoria-Gasteiz, 2021eko urtarrilaren 20a.


Android-erako Live Wallpaper doakoa Androidea\nGaur hasi nahi dut aurkezten dizuedan bidalketa sorta idazten animaziozko horma-paper onenak erabat doan to Android.\nThe zuzeneko horma-paperak Andoid-entzat edo hobeto ezagutzen da Zuzeneko horma-paperak Mahaigaineko hondo mugikorrak edo elkarreragileak hautatzeko aukera ematen diguten aplikazioak dira.\nGaleria 3D Live Walpaper\nWith Galeria 3D Live Wallpapers izugarria lor dezakegu wallpapers, guztiz 3 dimentsioakGure argazki galerian jasotako irudietatik, doako bertsioan aplikazioak aurrez zehaztutako gai batekin dator, nahiz eta aplikazioan bertan aurkitzen diren gai berriak deskargatzeko aukerara sartzen bagara, hiru gai berrietarako sarbidea izango dugu, hau da, ordainketa deskarga bakoitzeko.\nHonen onena doako aplikazioa Ikusmen ezin hobea den bere atal grafikoaz gain, bere konfigurazio aukerak handik jarraian azaltzen ditudan bezalako balioak egokitu ditzakegu:\nAukeratu irudien karpetaren bidea, aukera honekin sartuko den karpeta lehenetsia hauta dezakegu Galeria 3D Live Wallpapers.\nLau gai eskuragarri, bata aurrez instalatuta eta beste hiru aplikaziotik zuzenean deskargatuta.\nAurretik hautatutako karpetako hiru dimentsiotako irudiak bistaratuko diren horma papera aldatzeko aukera.\nbateragarriarekin biraketa automatikoaHau funtsezko gauza da, estilo honetako aplikazio askok ez baitute pantailaren biraketa funtzioa onartzen.\nAzken batean Galeria 3D Live Wallpapers mahaigaineko hondo guztiz interaktiboa eskaintzen digu kalitate grafiko ezin hobea, antzeko aplikazio batzuk baino askoz hobea eta ordaindutako bertsioan.\nZure pertsonalizatzeko adikzioa bazara Android eta bereziki maite dituzu animatutako horma papera edo Zuzeneko horma-irudiak, ez ahaztu aldizka gu bisitatzeaz arduraz aurkeztuko zaitugulako doako zuzeneko horma-paper onenak zure gailurako aurkitzen ari garela Android.\nInformazio gehiago - Everything Home (Beta), zure beharretara egokitzen den Launcher bat, Android aplikazio harrigarriak: Today Call Popout, Android aplikazio harrigarriak: gaur Smart Call Acept\nDeskargatu - Galeria 3D Live Wallpaper\nArtikuluaren bide osoa: Androidea » Android aplikazioak » Zure Android-erako Live Wallpapers onenak: Today Gallery 3D Live Wallpaper\nWTF joko eta aplikazio gehien !!! (goiko joko tontoak)


uztaila | 2019 | Dena gaizki dago\nHileko artxiboak: uztaila 2019\nPOLEMIKAK SALDU EGITEN DU\nAurreko hilabetean Alemaniako Rammstein taldeak, bederatzi urteko ixilune baten ostean, bere ibilbideko zazpigarren diskoa kaleratu zuen.\nGaur egungo talde haundiek egin ohi duten moduan, diska kaleratu baino hilabete batzuk lehenago beraien lehen aurrerapen kanta zabaldu egin zuten. Kasu honetan, “Deutschland” izan zen taldeak aukeratutako kanta.\nRammstein taldea beti polemikaz inguratuta bizi izan den talde bat da. Beraien bideoek, kantuen letrek eta disken azalek beti ere erreakzio kontrajarriak eragin izan ditu musikazaleen artean eta azken bideoarekin gertatutakoa ez da gutxiagorako izan.\n9 minutu irauten duen bideo baten laguntzaz argitaratu zuen taldeak beraien “Deutschland” aurrerapen kanta. Kantua Alemaniaren historiaz mintzo da eta nola ez, judutarrek pairatutako bortizkeria eta naziek burututako sarraskia ageri dira irudi hauetan. Taldekideak konzentrazio esparru batean marradun arroparekin eta soka lepoan dutela daude, hauetako batek Dabiden izarra soinean duela.\nAzken irudi hauek izugarrizko sumnidura eragin zuten Alemaniako gobernuko ordezkari eta judutar komunitatearen artean. Hauen kexen artean taldeak etikoki onargarria ez den marra gorria pasatzea eta artearen adierazpen askatasunaren erabilera oker bat egitea leporatzen zioten taldeari.\nGertatutakoa gertatuta, berri hau Alemaniako telebista kate guztietan agertu zen eta sortutako polemikaren eraginez egun gutxitan taldearen aurrerapen kanta mundu guztira zabaldu zen. Batzuek marketing estrategi bat izan zela leporatzen diote taldeari, besteek berriz taldearen izaerarekin bat datorren kantu bat gehiago besterik ez.\nTaldearen asmoa zein zen ez dugu sekula jakinen baina gauza segurra den bakarra polemikak kantua zabaltzen lagundu zuela da…\nKategoria Sailkatu gabea 2019-07-30 egilea Iker Of A Down.


Gaitasun fisikoak hobetzeko entrenamendu sistemak ANAEROBIKO LAKTIKO – workoutbarandi\nSistema honetan ATP molekula birsortzeko behar den energia oxigenoaren partaidetzarekin gertatzen den glukosaren (“azukrearen”) deskonposaketatik dator. Energia iturri hau, oso azkarra da. Denbora gutxian ATP asko sortzen da eta hauengandik energia ugari giharren lanerako. Horra hor abantailetako bat. Baina badu eragozpen nabarmena. Glukosaren apurketa oxigeno gutxirekin (anaerobikoa) ematen denean azido laktikoa sortzen da eta substantzia honek jarduera fisikorako oztopatzen duen nekea sortzen du. Azido laktiko kopurua handia denean (hots, “agujetak”) giharrek lan egiteari utzi behar izaten diote.\nHortaz, energia lortzeko bide hau intentsitate handiko ahalegin laburretan erabilia izango da. Gutxi gora-behera, 30 segundo eta 2 minutu arteko iraupena duten edozein lan intentsuetan energia iturri nagusiena da. 200 metro eta 400 metro lasterketak izan daitezke sistema energetiko honen bi adibide argi.\nEntrenamendu mota hauek ezin dira 72 orduak pasa baino lehen errepikatu, azido laktikoaren karga altuak desagertu egin behar dira berriz egiteko entrenamendu mota hau. Gorputzak asko eskertuko luke 72 ordu hauen tartean entrenamendu aerobiko lasaiak egitea, honek 25 minututan gutxi gorabehera gure odolean dagoen azido laktiko hori murrizetea lortuko luke %40an.\nGure bihotz maiztasuna %80-90 artean egon behar da. Gehien erabiltzen diren energia iturriak glukogenoa eta laktatoa dira, garrantzitsua laktatoarekin jolastea da, maximora iritsi gabe, gure organismoak ezingo lukeelako onartu eta azido laktikoa sortzen hasiko litzatekelako, azido laktikoak gure gorputza extremoetara eramango luke eta gelditu egin beharko ginateke.\nKorrika, 6 serie 200 metrokoak 3 minutuko errekuperazioarekin. (200×6/3´)\nBizikletan, 8 serie 500 metrokoak 2 minutuko errekuperazioarekin. (500×8/2´)\nESKUBALOIA Txinoak, baloi medizinala, baloia, eskubaloiko pistan Anaerobiko laktikoa https://www.youtube.com/watch?v=dqJI1GhftYM\nESKALADA Arnes bat, mendian zein rokodromoan Anaerobiko laktikoa https://www.youtube.com/watch?v=mD3Rn0TQbYA\nATLETISMO 400m HESIAK Hesiak, etletismoko pista Anaerobiko laktikoa https://www.youtube.com/watch?v=Zi2FokseP5Q\n1.-ESKUBALOIA: Binaka, medizinalarekin paseak egingo dituzte elkar, 5 pase, ondoren txinoak hartu eta bestean utziko dituzte, zigi-zaga eginez. Korrika beste aldera joango dira eta pisu bat hartuz salto eta aurrera eramngo dute pesa. Bukatzeko 1vs1 egingo dute atezaina atean izanik eta gero kanpoerdira esprintatuko dute.\n2.-ESKALADA: Rokodromoan zein mendian egin daiteke. Gailurrera igotzea izango da helburu ahalik eta azkarren 1-2min inguru iraun behar du ariketak eta ezin da deskantsatu ariketa egiten ari direla.\n3.-ATLETISMO 400m HESIAK: Atletismoko 400m hesiak proba normal bat egitean datza.\nPrevio DATU ANTROPOMETRIKOAK\nSiguiente MUGIKORTASUN ARTIKULARRA


Udaltopeko izen-emoteak 400 laguneko mugea gainditu dau - bizkaie.biz\nBizkaie! 2020-05-12 08:42 Euskerea berbagai\nIzena emoteko epea luzatu egin da eta gaur be aukerea dago horretarako.\nUdaltopek inoizko parte-hartzerik handiena izango dau hamabigarren edizinoan. COVID-19aren pandemiak eragindako osasun larrialdiak jardunaldia moldatu beharra ekarri dauen arren, izen-emote zenbakiei erreparauta aurtengo formatu eta egitarauak interesa piztu dauela dirudi.\nUdaltop etxetik: Edegi leiho bat lan munduari izenburupean, eremu sozioekonomikoari leiho bat zabalduko deutso aurten Udaltopek. Etxeko leihoa, hain zuzen, jardunaldia online egingo baita maiatzaren 14an eta aurrez iragarribezela, egitaraua goiz bakarrera mugatuz.\nFormatu barriak, gainera, interesa piztu dau. Antolamendu Batzordeko kideak pozarren eta harrituta dagoz jentearen erantzunagaz: Udaltopek azken urteotan izakera barritzailea eta ausarta azaldu dau, bai jorratu diran gaietan, baita ondoren emon diran pausu edo egin diran ekarpenetan be. Konfinamendu egoeran aukera bi geunkazan: jardunaldia bertan behera itxi edo egoera barrira moldatu. Bigarren aukerea lehenetsi eta gure publikoak eskertu egin dau.\nIzen-emotea joandako barikuan zarratzekoa bazan be, azken egunetan izandako martxea ikusita, atzo eta gaur aukerea izango da izen-emote formularioa betez Udaltop etxetik online jarraitzeko. Izen-emotea doban da eta www.udaltop.eus webguneko Izen-emote atalean osotu behar da. Hori eginda, pasaberbea jasoko dabe Udaltop berezi hau jarraitzeko.\nHasierea, ordu erdi lehenago\nAntolamendu Batzordeak jakinarazo dauenez, hasierea ordu erdi aurreratuko da, 10:00etatik 9:30era. Gainontzean, egitarauari eutsiko jako eta hiru orduz, lan-mundua euskaldundu beharra jorratuko dabe gonbidatuek. Jon Sarasuak zabalduko dau jardunaldia eta eremu sozioekonomikoan euskerearen erabilerea sustatzeko zer behar dogun galderari erantzungo deutso. Jarraian, Agirre Lehendakaria Centerreko Leire Canciok, atxabaltarrak emondako arrazoibideeninguruko bere hausnarketea plazaratuko dau.\nPilar Kaltzadak gidatuko dauen mahai-inguruan, barriz, Bingen Zupiria Eusko Jaurlaritzako Kultura eta Hizkuntza Politiketako zuzendariak, Leire Okarantza Fagor Koop. E.ko Gestino Sozialeko ordezkariak eta Kike Amonarriz Topaguneako presidenteak ondoko hiru gaiak jorratuko ditue: Jon Sarasuaren gogoetea; testuinguru ekonomiko barrian euskereak presentzia gehiago izateko gakoak; eta amaitzeko, ikus-entzuleek egindako galderak erantzungo ditue.\nOndoren, krisi egoeran euseaera tresna lez erabilita jarduera arrakastatsuak gauzatzen dabizen enpresen esperientzia laburrak ezagutzeko aukerea izango da, testigantza moduan. Eta amaitzeko, Kontu Kantoiko Bea Egizabalek umore ikutua emongo deutso Udaltop berezi honi.


Berriak eta Agenda - Saiaz\nEmakumeen foroa berriro martxan\nHigiene neurriak direla eta MASKARA ekartzea beharrezkoa da.\nOsasun krisialdia pasatuta eta piskana bada ere, zerbitzu batzuk eskaintzen hasi gara. Hori bai, beti ere, erabiltzaileen eta langileen osasun eta segurtasun neurriak hartuta.\nGiza larrialdietarako laguntzak\nKoronabirusa: azken erabakia\nEuskal Autonomia Erkidegoko osasun publikoko neurriak hartzeko Osasuneko sailburuaren 2020ko martxoaren 14ko AGINDUAREN bidez, koronabirusaren egoeraren eta bilakaeraren ondorioz (Covid-19), ondorengo erabaki berria hartu da\nKoronabirusa dela eta, Saiazen erabakiak\nSaiaz Zerbitzu Mankomunitateak, herritarrei Osasun Sailaren gomendioak jarraitzeko eta arduraz joka dezatela eskatu nahi die.\nMartxoak 8aren bueltako ekitaldiak\nSaiaz Mankomunitatea osatzen duten herrietan antolatulako ekitaldiek oso harrera ona izan zuten. Segidan argazki batzuk:\nLaugarren Tipi-Tapa, Bidania-Goiatzen\nErrezilgo 3. Tipi Tapa saioan herriko ondarea ezagutzeko aukera dugu\nSan Martin eskolako haurrek ere parte hartu dute adinekoekin batera egin dugun paseoan.\nBidania-Goiazko hirugarren Tipi-Tapa\nGaurko saioa benetan interesgarria izan da.\nErrezilgo bigarren Tipi-Tapa\nGaur egin dute.\nUrtarrilak 28, asteartean, 19:00etatik 20:30etara Bidania-Goiazko liburutegian izango da.\nBigarren saio berezia\nGaur egin dugu Tipi-Tapako bigarren saioa Bidania-Goiatzen.\nGiro ederrean hasi dute Tipi Tapa programa Errezilen\nBizi ohitura osasuntsuak sustatzea helburu duen Tipi Tapa programaren lehen saioa egin dute gaur Errezilen. Lehenik, paseoa egin dute hainbat herritarrek, eta ondoren, eskolako haurrek harrera egin diete.\nTIPI-TAPA programa hastera doa Errezilen\nTipi tapa atera dira kalera\nSaiaz Mankomunitateak Tipi-Tapa Bidania-Goiatz programa martxan jarri du, herritarren artean ohitura osasuntsuak bultzatzeko.\nTIPI-TAPA programa hastera doa Bidania-Goiatzen\n61 - 80 erakusten 97 emaitzetatik.


«Edukiontziak txukunago jarriko nituzke kaleetan»\n27 uztaila, 2018 Kate Motzean 896\nAzkenaldian seme txikiak denbora gehiegirik uzten ez badio ere, pitxiak egiten eta saltzen ditu Gure Magrak (Oiartzun, 1973). 2005etik Ormaiztegin bizi da eta herri horretan azken urteetan egindako artisauen azokan eman du ezagutzera bere lana. Lepokoak, eskumuturrekoak eta eraztunak egiten ditu, material ugari erabiliz.\nPitxiak egiten dituzu, baina zuk ez daramazu ia ezer gainean.\nLepokoa bakarrik. Seme txikiarekin ezin dut ezer eraman.\nNon eros daitezke zure lanak?\nOrmaiztegiko eskulangileen azokan, hainbat dendatan eta zuzenean niri eskatuta. Internetez ere hasiko naiz saltzen.\nGurutze puntua, eta orain trikotatzen ikasten ari naiz.\nEz naiz zalea, baina… Ghost eta Superman gogoan ditut.\nNire lanbidearekin zerikusia dutenak, gehiago ikasteko.\nDena gustatzen zait eta nik egiten ditudan haragi bolak goxoak direla esaten didate.\nCoca cola eta kafea.\nTorrecillas de la Tiesa (Caceres).\nBat bete da, semearekin. Bigarrenaren bila joan nahiko nuke.\nSemea. Nire urtebetetzea baino egun batzuk lehenago jaio zen gainera.\nZeri diozu beldurra.\nSugeei! Eta ondoan ditudan pertsonak galtzeari.\nHaur parkea hobeto estaliko nuke, eta zabor edukiontziak txukunago jarriko nikuzte.\n« Urretxu-Udana, Etapa gora beheratsua\nOporretako (p)lanak »


Fury - esanahi lexiko asko ditu hitz bat. Bere jatorria istorioa interesgarria da nahikoa, eta azken sakona doa. Nor da eta zer egiten du definizio hau herensugeak dira - artikuluan beranduago ikasiko dugu.\nErromatar hizkuntzatik itzulpenean haserrea esan nahi du "amorruz", "ero". "Rampage" - Aldi berean, hitz hauek furire aditz datoz.\nIn Erromako mitoak Fury - mendekua, jainkoa, haunting gizon horren isla da, berak terrible hilketa baten badu. Greziako mitologian, jainkosa hauek (horietako zenbait) izeneko Erin.\nHaien boterea handia da, eta are demigods, adibidez, Hercules handia denez, ezin izan du bere zigorra ihes. ez dira beren borondatez pertsona bat ala hilketa baten interesa dute, inola ere ezin zuen zigortu egingo da. Hercules hil zuen bere seme-alabak eta ilobak denean Hera, gorroto baliabide guztiak, bidali behera heroia eromena gainean. Egoera honetan, ikuspegi terrible by da itsutu eta gehiegikeriak gauza bat konpromisoa hartu du. Furies ez zuen barkatzen zion, Heracles eskuetan dagoelako errugabeen odola zen eta jazarri lekuan joan zen. balentria ospetsuak batzorde bidez Argazkia Bakarrik eta odoletic araztegi isuritako heroi gorde mendeku jainkosa da.\nbat (Homer) bederatzi to: ezberdina iturri desberdinetan furies kopurua. egile berandu dauden hiru Furies olerkiak ere. arreba Hau Alecto, Vixen eta Tisiphone. denean Kronos botere borroka batean irendu bere aita Urano - Kondairak dioenez, lehen hauste batzorde baten ondorioz jaio ziren. jainkozko odol tanta eta Furies (Eriniak) bihurtu zen. Badira beste jainko horien jatorria bertsioak: alaba Nyukty (gauaren iluntasuna) eta Kronos dira.\nmendeku jainkosa itxura ere anbiguoa. Dute ordez ilea bere buru gainean suge erretratatu, txakur muzzles eta hegoak bateak bezala. antzinako autoreen lanak askotan, ehiztaria, whips eta Argizaiola armaturik gisa jardun zuten.\nKokalekuak modutan erakusteko - labar honi buruz Atenasko Akropolia , edo Hades Lurrazpiko.\nBeraz, mitologia arabera, haserrea - "Erin" sinonimo, eta mendekua jainkosa dagokio. Haien kopurua desberdina izan daiteke, eta kriminal dira atzetik, bera eta eromena nasylaya torturatzen.\nhitzaren bigarren esanahia\nbegiratuz erreferentzia liburuak edo entziklopediak begiratuz gero, posible da hitza "haserrea" interpretazioa beste aurkitu - izendapen erretxinaz gaiztoaren emakume bat. Kasu honetan, terminoa figuratiboan erabiltzen da. Da gehien literaturan erabiltzen, eta oso arraroa - hizkera arruntean.\nFantastic zinematografikoa mundu - Hirugarren hitza "haserrea"-iturri\nfikzioaren Lovers izango da zalantzarik gabe ezagutzen Riddick bezalako pertsonaia bat. Hainbat film eta ordenagailu jokoak heroi bat da. itxura exotikoa jabea - bere begiak hypersensitive, iluntasun osoa ikusi ahalbidetuz. Honegatik egun zehatz honetan Zuen behartuta betaurrekoak ilun janztea.\nHeldu gisa, bere jatorria buruzko ikasi nuen. the Furies planeta zeinen biztanle suntsitu ziren lasterketa nekromongerov biztanleen azkena da. delako Profezia, esan Jaunari boterea duten furiantsev batek eraitsi egingo da gertatu. mehatxua desagerrarazteko betiko nekromongery planetako denek hil. Nola bizirik iraun ahal izan Riddick ezezaguna da, baina egun bat profezia bete zen. Orain ideia batekin zuen obsesionatuta - bere etxean planetaren Fury aurkitzeko.\nDragon Night Fury - Fact edo Fiction?\nAnimaziozko film oharra ondoren berehala bihurtu zen oso ezaguna bai gazte eta helduen ikusleen artean, mitikoen honetan interesa berritu "Nola Dragon, trebatzea" izaki mitikoa. Askok galdetu: "Baina hor dago Night Fury bat, benetan?"\nErantzuna jakiteko, utzi itzultzeko iturburu gurekin - marrazki bizidunak, eta hori hurbilagotik interesatzen zaigun pertsonaia kontuan. Night Fury - bitxi bat da herensugeak espezie, gazteak Viking Icking munduan bizi. Ia azala beltza - oso argia, ezohiko kolore bat du. Begiak distiratsua horia, forma aldagai bat ikaslek aldartea arabera. Night Fury buru On belarri gisa balioko duten zortzi prozesuak dira. gorputz xumea tamaina For ematen duen dragoi mota honetako hegan oso azkar eta deftly maniobra hegoak handiak ditu.\nNight Fury - unsurpassed marksmanship maisua. izaki adimendun ezaugarri nagusia - sugar urdina, zein helburu lehertzen dagoenean mordo bat filmatzeko gaitasuna. Erraz egokitu indarra eta abiadura bere arnasa sutsuak dira.\nNight Fury - herensugearen, zein nahiago ehizatu eta gauez eraso, zerua ilun atzeko ezin da ikusi. Zergatik da hain izendatzen dira.\nBatetik, herensugeak existentziaren aukera sinesten nahi nuke. Ziurrenik, denek haiek zuzenean ikusteko asko emango luke. Bestalde, izaki oso arriskutsua da, beraz, hobe da pertsonaia mitiko bat izaten. Hala ere, herensugeak existitzen, baina ez nahiko zer marrazten digu kondairak guise. Ez dago erraldoi Komodoko dragoi (muskerrak) eta lurrunkor muskerrak dira, larruzko tolesturetan aldeetan emandako. behera cracking dira hegoak semblance batzuk ere, eta airean aurreikusi daiteke. espezie horiez gain, beste hainbat musker gehiago, oso dragoi txiki antzekoak aurkitu.\nHaserrea - hori antzinako jatorria hitz bat, baina ez da galdutako bere garrantzia gaur egun ere. garapen bide luzea egin da - Roman ere mendeku eta jainkosa batetik greziar mitologiako zure gogoko marrazki bizidunetako pertsonaia baten izena da.\nMunduari buruzko hechos interesgarrienak\nCity - hau da, ... hiriko egitura eta haren zatiketa auzoetan sartu\nFun eta dibertigarria da zure seme-alabak igel bati buruzko enigma\nIrtenbidea proba Nizhny Novgorod\nZer da literaturan paisaia? paisaia definizioa\nZergatik ez motorraren abiadura garatzea: ahalik eta arrazoiak eta erremedioak\nPiramideak Txinako - Gizateriaren Misterioa\nAnatoly Aleshin: biografia eta lanak\nZergatik estratifikazio (hozkailuan haziak)\nEgin etxeko txistorra: errezeta eta azalpena prestatzeko fase\nErrusiako izen barregarria: zerrenda eta gertakari interesgarriak\nEsoterikoen ezagutza Eskola: energia, giza gorputza eta burua mailak\n"ERA-GLONASS" Zirriborroa Itxaropenak


Los libros publicados por el Servicio Editorial de la Universidad del País Vasco, en la principal base de datos de libros académicos - argitalpen-zerbitzua - Argitalpen Zerbitzua - UPV/EHU\nArgitalpen Zerbitzuaren tituluak, liburu akademikoen datu base nagusian\nCSICrekin batera, liburuak Thomson Reuters'en ‘Book Citation Index'ean izango dituen Espainiako erakunde bakarra da UPV/EHU\nLehenengo argitaratze data: 2016/03/05\nUPV/EHUko Argitalpen Zerbitzuaren hainbat sail eta bildumetan argitaratzen diren liburuak liburu akademikoen munduko datu base nagusian, 'Book Citation Index'ean, egongo dira, ‘Thomson Reuters' informazio enpresak onartu egin baitu UPV/EHUko Argitalpen Zerbitzuaren tituluak bertan sartzea. Orain arte, Estatuan,CSICren testuak bakarrik zeuden indexatuta.\n‘Book Citation Index' liburuak edo liburuetako kapituluak topatzeko, testu osoetara sarbidea izateko eta jaso dituzten aipuen kopurua ikusteko tresna bat da. Plataformak aukera ematen du ikerketa eremu bakoitzean eragin handienekoak diren argitaletxeak identifikatzeko. Gaur egun 2005etik argitaratutako eta indexatutako liburuen 60.000 titulu ditu, eta 15 milioi aipu baino gehiago.\nZientzia eta teknologiaren, osasunaren edo ingeniaritzaren arloko ikertzaile batentzat, esate baterako, bere ikerketen edo aurkikuntzen berri emateko biderik ohikoena aldizkari zientifikoak izaten dira, eta bertan aurkezten ditu ikerketa lanean lortutako emaitzak eta ondorioak. Baina giza eta gizarte zientzietako diziplinetan, besteak beste, historian, komunikazioan, ekonomian, filosofian, literaturan, hizkuntzalaritzan edo soziologian, liburuak izaten dira informazio iturri nagusiak.\nUPV/EHUk ezagutzaren arlo guztiak barne hartzen dituzten lanak argitaratzen ditu, eta horietan bateratzen dira interes komertziala eta unibertsitatearen munduak berezko duen maila tekniko eta zientifikoa.UPV/EHUko Argitalpen Zerbitzuak argitaratzen dituen testuen kalitatea ziurtatuta dago; izan ere, argitaratu aurretik hainbat ebaluazio gainditu behar izaten dituzte.\nUPV/EHUko Argitalpen Zerbitzuaren zuzendari den Teresa Agirreazaldegi Berriozabal andrearen esanetan ‘Book Citation Index'ean egotea kanpoko kalitate zigilu garrantzitsu bat izatea da. Agirreazaldegi andreak azpimarratu du "gure tituluak nabarmenago agertuko dira nazioartean; era berean, gure argitalpen zerbitzuak harrera hobea izango du Kalitate eta Ziurtapenaren Ebaluazio Agentzia Nazionalean (ANECA) edo Ikerketa Jarduera Ebaluatzeko Batzorde Nazionalean (CNEAI), besteak beste, eta bere lanak UPV/EHUko Argitalpen Zerbitzuaren bidez argitaratzea erakargarriagoa izango da egileentzat".\nUPV/EHUko liburuak ‘Book Citation Index'ean egonda ziurtatzen da horien zabalkundea handia eta mundu mailakoa izatea, kontuan hartu behar baita datu base horiek izaten direla ikerketa zientifikoetarako informazioa bilatzeko plataforma nagusiak\nInprimatu Los libros publicados por el Servicio Editorial de la Universidad del País Vasco, en la principal base de datos de libros académicos


Sukaldekoei | Iritzia | Berria\nBukatu dira Eguberriak Hego Euskal Herrian ere —ez zenekitenentzat, Errege magoak Bidasoaren alde batean baino ez dira ospatzen—, eta eskerrak, bai, halako batean bukatu diren! Hainbeste jan, edan, berriro jan... eta hainbeste kontsumismo, opari, familia bazkari, kaleko argi... Gustura hartzen dira, bai, baina hein bateraino.\nBehin eskerrak erraten hasita, ordea, eskerrak eman behar zaizkienei zuzendu nahiko nieke zutabe hau. Haiek ere erranen zutelako «Eskerrak!», baina agian bertze modu batera. Sukaldekoei zuzendu nahi natzaie, dena ongi ateratzeko ezinbestekoak diren horiei, baina gehienetan ezkutuan, gibelean gelditzen direnei. Otordu alai eta oparoak mahai gainean izateko zer prestatu pentsatu, eta astebete lehenago erosketak egitera joaten direnei. Egunean bertan ala bezperatik sukaldean orduak pasatzen dituztenei, bertzeok poteoan, lotan ala ikasten ari garen bitartean. Bazkalorduan ipurdia aulkiaren gainean bi minutu baino gehiago eduki ezin dutenei, hamaika aldiz errepikatu arren egoteko geldi (baina badaezpada gu ez gara gehiegitan altxatzen). Eta turroia, kafea ala xanpaina dastatzen eta txiste kontaketan ala kartetan ari garen bitartean berriro sukaldera doazenei, platerak garbitzera, sukaldea txukuntzera, eta hurrengo otordurako zer egin pentsatzera, gu bestara goiz joan gaitezen inolako burukominik gabe.\nTamalez, edo agian eskerrak, etxe guztietan izanen dira horrelakoak. Gurean maiz izena dute amatxi, ama, osaba... Bertze etxe batzuetan izanen dira aita, izeba... Baina ez anitzetan seme, lehengusu...\nEta, agian, erraza da behin pasatuta halako hitzak idaztea. Agian, hobe litzateke desorekaz konturatu, eta hurrengo ospakizunetarako hobeki nola antolatu pentsatzen hastea. Gaurkoak aitortza xume bat bertzerik ez du izan nahi, ordea. Isilean egiten duzuen lan guztiarengatik, bihotzez eta zinez, milesker.


Gerra ondoren errotara jende asko etortzen zitzaien - Ahotsak.eus\nGerra ondoren errotara jende asko etortzen zitzaien Urruzola baserriak garai batean bi bizitza zituen. Zortzi senideak, gurasoak eta aiton amonak bizi ziren etxean. Joxe Ramonen aita basoan ibiltzen zen eta gerra denboran errota jarri zuten. Errotan lana handia egin zuten estraperloaren garaian. Errezil eta Azpeititik ere etortzen zitzaizkien irina bila. Guardia Zibilak etortzen zirenean amak jana ematen zien eta horrela ez zioten errotari kasurik egiten. Errota gau eta egun, jai eta aste irekita zeukaten.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ALK-005-003 kodeko bideoa nahi duzula aipatzea: ahotsak@ahotsak.eus\nUrruzola baserriak garai batean bi bizitza zituen. Zortzi senideak, gurasoak eta aiton amonak bizi ziren etxean. Joxe Ramonen aita basoan ibiltzen zen eta gerra denboran errota jarri zuten. Errotan lana handia egin zuten estraperloaren garaian. Errezil eta Azpeititik ere etortzen zitzaizkien irina bila. Guardia Zibilak etortzen zirenean amak jana ematen zien eta horrela ez zioten errotari kasurik egiten. Errota gau eta egun, jai eta aste irekita zeukaten.\nGaia(k): Baserria » Baserriko bizimodua » Baserriaren historia eta kokalekua , Baserria » Baserriko bizimodua » Baserriko bizimodua , Politika » Gerraostea eta Francoren diktadura » Ekonomia gerraostean , Politika » Gerraostea eta Francoren diktadura\nBerriatuko baserri batean morroi\nUmetan morroi joandakoa beste baserri batera\nGerra ostean gosea eta erdara\nJakiak; ahia, arto-zopa…\nAranora eta Goizuetara errotara


Argia (1921-1936) - Wikipedia, entziklopedia askea.\ngehienbat erlijioaz eta baserri-gaiez ziharduen astekaria\nArgia 1921etik 1936ra bitartean argitaratu zen euskal astekaria izan zen. 1921ko apirilaren 24an sortu zen, Bitor Garitaonaindiaren zuzendaritzapean. Apaiz talde batek gidatua, erlijioa eta baserri gaiak erabili zituen. Nekazari jendeari zuzendua zen. Garitaonandiaren ondoren, P. Etxeberria, Jose Arrue, Anbrosio Zatarain eta Andres Arzelus «Luzear» izan ziren zuzendariak. 1936ko altxamendu frankistarekin batera amaitu zen Argia.\nKoldo Mitxelena Kulturunearen hemeroteka digitalean eskuragarri daude aldizkariaren zenbaki guztiak.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2012-10-02 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\nKoldo Mitxelena Kulturunearen hemeroteka


Buenos Aires, Argentina. Europako Euskal Herrian gero eta gutxiago geratzen da Korrikaren 21. edizioa abiatzeko: lasterketa apirilaren 4an abiatuko da Garestik, eta hamar egunez luzatuko da Gasteizen bukatzeko apirilaren 14an. Baina korrikalariak mundu osoan daude sakabanatuta eta Diasporak ere bizi-bizi parte hartzen du; izan ere Euskal Herrian baino pixkat lehenxeago. Atzo bertan aipatzen genuen Parisen joan den larunbatean egin zutela Korrika, eta Bruselan ere, esaterako, datorren larunbatean ospatuko dute.\nAsko dira Korrikari mundu osotik iristen zaizkion atxikimenduak, eta euskal etxeetan bakarrik makina bat dira hitzorduak, ilusioz gainezka antolatuak gainera.\nHona orain arte gure erredakziora iritsi diren gonbite batzuk. Zure euskal etxearena ez badago, pasaiguzu informazioa helbide honetara.\n-Necochea, Argentina. Euzko Etxeak apirilaren 6an, larunbata, egingo du Korrika. Hitzordua goizeko 11etan da Pinolandia eta 10. etorbidean. Korrikaren ostean, txoripanak. Informazio gehiago, hemen.\n-Sydney, Australia. Gure Txoko Euskal Etxeak apirilaren 7an, igandea, bilduko ditu bazkide eta lagunak.. Topagunea Observatory Hill-en izango da goizeko 10:30etan, 11ak aldera Euskal Etxerantz abiatzeko. Arratsaldeko ordu bietan bazkaria. Informazio gehiago, hemen.\n-Valentzia, Espainia. Laurak Bat eta Euskaltzaleok euskal etxeek apirilaren 6an gauzatuko dute. Pilar Plazan elkartuko dira programa honekin: 11etan, euskal dantzak Korosti Taldearekin; 12etan, herri kirolak; ordu batean, Korrika; ordu bi t'erdietan, bazkari herrikoia; arratsaldeko 6etan, euskal musika (Garikoitz Knörr eta DJ Soinu Gorriak). Informazio gehiago, hemen.\n-Salt Lake City, Estatu Batuak. Utahko Euskal Etxeak apirilaren 6rako luzatzen du gonbitea. Hitzordua goizeko 11etan da, Sugarhouse Park-en.\n-New York, Estatu Batuak. Apirilaren 7an elkartuko dira New York-eko lagunak Estatu Batuetako Euskadiko Ordezkaritzak eta Eusko Etxeak deiturik. Topagunea Brooklyn-go East River State Park, eguerdiko 12etan. Korrika Eusko Etxean bukatuko da bazkari batekin.\n-Mexiko Hiria. Euskal mexikarrek apirilaren 7an bilduko dira. Ibilbidea Gernikako Haritzaren kimutik (Cicerón eta Molière kaleen artean) Euskal Etxeraino (Aristóteles 239), zenbait jarduerarekin bukatzeko. Informazio gehiago, 21. Korrika Mexikon.\n-Txileko Santiago. Txileko hiriburuan apirilaren 13an egingo da Korrika. Korrikalariak goizeko 9etan abiatuko dira Andres Bello eta Suecia bidegurutzetik Santiagoko Euzko Etxera. Informazio gehiago, Korrika Txilen 2019.\nSegituko dugu berriemaile.


Sansebastianetako danborradak kolokan, Labik hartutako neurriak tarteko - Azpeitia - uztarria.eus\nSansebastianetako danborradak kolokan, Labik hartutako neurriak tarteko\nJulene Frantzesena 2021-12-30 12:04\n2020ko helduen danborradako irudia.\nGaur-gaurkoz, ez dago helduen nahiz umeen danborradak ohi bezala egiteko baldintzarik. Dena den, Azpeitiko Udaleko eta danbor taldeetako ordezkariek Gabonetako jaiegunak eta gero egingo dute gaia aztertzeko bilera.\nSansebastianak gerturatzen ari dira, eta kolokan dira 2022ko helduen eta haurren danborradak. Izan ere, Labik herenegun onartu zituen eta atzotik indarrean diren neurriak tarteko, ezin dira 800 lagun baino gehiago elkartu aire zabaleko ekitaldietan. Gainera, neurri hori indarrean izango da urtarrilaren 28ra arte; hau da, sansebastianak igaro ondorenera arte.\nHorrenbestez, gaur-gaurkoz, ez dago danborradak ohi bezala egiteko baldintzarik, baina dena den, Azpeitiko Udaleko eta danbor taldeetako ordezkariek Gabonetako jaiegunak pasatu eta gero egingo dute iritziak jasotzeko, ekarpenak biltzeko nahiz egoera aztertzeko bilera.


Ate irekiak Danbolin Musika Eskolan maiatzaren 18an - ORIOKO UDALA\nAte irekiak Danbolin Musika Eskolan maiatzaren 18an\nDatorren maiatzaren 18an, ostiralarekin, ateak irekiko ditu Orioko Danbolin Musika Eskolak barrutik ezagutu nahi dutenek aukera izan dezaten. Era berean, ikasketa planaren berri ere emango da eta matrikula egiteko informazioa eta zalantzak argituko dira.\nBi ordutegi izango dira bisitarako:\n- 4 urtetik 6 urtera: 17:00etatik 18:00etara.\n- 7 urtetik aurrera: 18:00etatik 19:00etara.\nMusika eskolaren helbidea, iturbide 18 da.\nTelefonoz ere egin daiteke kontsulta, zenbaki honetara deituta: 943 833 727.\nEstá aquí: HasieraNoticiasAte irekiak Danbolin Musika Eskolan maiatzaren 18an


Tutoretzapeko etxebizitzak | AGIFES\nZaintzapeko hamar etxebizitza kudeatzen ditugu ondorengo udalerrietan:\nEtxebizitza duina eta egonkorra edukitzea oinarrizko beharra da edozein pertsonarentzat, eta baita, noski, minusbaliotasun psikiatrikoak dituzten pertsonentzat ere.\nHorregatik, etxebizitza horien funtsezko helburua da buru gaixotasun larria daukaten pertsonen autonomia bultzatzea, euren kabuz bizitzen ikasteko. Gainera, buru nahasmenduren bat daukaten eta etxebizitzarik ez daukaten pertsonentzako irtenbidea ere badira.\nPisu horiek komunitatean barneratuta daude, auzoetan eta baliabide komuntarioetatik gertu, pertsonak modu eraginkorrean gizarteratu daitezen. Etxe horietan egoteko epea aldakorra da, pertsonaren garapenaren araberakoa. Hilabete batzuez edo mugarik gabeko denboraldi batez egon daiteke bertan erabiltzailea.\nEtxebizitzak gizarte langileek gainbegiratzen dituzte. Egunean ordu batzuk igarotzen dituzte bertan etxeko lanak antolatzen eta banatzen laguntzeko: garbiketa, erosketak, sukaldea, deskantsua, lana, denbora librea...\nPlaza eskuratzeko bide egokiena da norbere udalerriko gizarte zerbitzuetara edo osasun mentaleko zentrora jotzea, pisu horiek Gipuzkoako Foru Aldundiarekin hitzartuak baitaude.


Sos Iruña-Veleiaren prentsaurrekoa Gasteizen | Iruña-Veleia, egia ala gezurra?\n← Arrankudiagan (Bizkaia) hitzaldia euskararen jatorriaz, paleosardinieraz, ligurieraz…\n“Descartes” irakurtzen duten betaurreko bereziak Batzordean →\nSos Iruña-Veleiaren prentsaurrekoa Gasteizen\nData: 2012(e)ko maiatzaren 23a Egilea: elexpuru\nGaur Sos-Iruña Veleiak prentsaurrekoa eman du Gasteizko Aldabe Gizartetxean, kazetari pilaren aurrean. Hona hemen irakurritako agiria:\nGauza jakina denez, hiru urte baino gehiago dira Arabako Diputazioak Iruña-Veleiako\nezohiko aurkikuntzak ofizialki faltsutzat jo zituela eta Lurmeneko arkeologoen\naurka kereilatu zela, Zientifikoa eta Laguntzailea deituriko Batzordearen\nDenbora honetan gauzak zeharo aldatu dira. Izan ere Lurmenek\nbenetakotasunaren aldeko hamazazpi txosten aurkeztu ditu epaitegian. Izen\nhandiko ikerlariek eginak asko, eta horien artean atzerritarrak hainbat.\nGainera, berriki jakin da duela gutxi joan zaigun Jose Luis Alvarez Enparantza\n‘Txillardegi’ hizkuntzalari handiak ere gauza bera pentsatzen zuela.\nBestalde, badira ia hiru urte gure plataformak agiria kaleratu zuela zera\neskatuz: auzitan dauden grafitoak arkeometria laborategi berezituetan analiza\nzitezela, ikusirik humanitate zientziak ez direla gauza izan auzia\nerabakitzeko. Harremanetan gaude arlo horretako zenbait laborategirekin, eta\nesaten digute auzia erraz erabaki daitekeela.\n2010eko irailean Gasteizko 1. Epaitegiak jakinarazi zuen Guardia\nZibileko kimika laborategiaren esku utzi behar zituela piezak. Urtebete igaro\nondoren jakin zen erakunde honek uko egin ziola eskaria betetzeari. Handik\ngutxira, eskari bera egin zion Epaitegiak Ertzaintzari, ondorio berberarekin.\nSei hilabete baino gehiago igaro dira harrezkero. Pentsatzen dugu\negoera jasanezina dela alderdi humanotik zein juridikotik, eta egoera larri\nhonen aurrean ondorengo eskariak egiten ditugu:\n1) Epaitegiari: bidal ditzala lehenbailehen auzitan dauden piezak\nnazioartean ospea duen arkeometria laborategi batera. Hau ezinezkoa balitz,\ninputatuen aurkako kereila artxiba dezala. Hortik aurrera, Arabako Diputazioaren\nardura izango litzateke analisiak eginaraztea, auzia betiko argituta gera\n2) Arabako Foru Aldundiari: bertan behera\nutz ditzala duela bi urte zuzendari berriak, Nuñez jaunak, hasitako indusketak.\nIzan ere, sinestezina da gaia sub júdice\neta grafitooen faltsutasuna frogatu gabe dagoenean berriro indusketei ekitea.\nEta, hau gutxi balitz, mundu guztiak badakienean Nuñez jaunak, hondeamakina\nhandi bat erabiliz, kalte handiak eragin dizkiola aztarnategiari.\n3) Talde politikoei: analisien aldeko eta indusketak berriz hastearen\naurkako jarrera azaldu dezatela publikoki, eta helburu horiek lortzeko ekimenak\nbultza ditzatela erakundeetan.\nAldi berean, dei egiten diogu gizarte zibilari gaiak duen garrantziaz\njabetu dadin eta auziari irtenbide justua ematen indarra egin dezan.\nAurkikuntzak onak direla frogatuko balitz, eta gu konbentzituta daude badirela,\nIruña-Veleia oso erreferentzia garrantzitsua bihurtuko litzateke ez bakarrik\neuskararen historiarako, baita kristautasunaren zabalkundea, latin bulgarraren\ngarapena eta beste hainbat gaitarako ere, eta Europako parte honetako\naztarnategi inportanteenetarikoa bilaka daiteke.\nEzin dugu agiri hau amaitu Idoia Filloy eta Eliseo Gil zuzendari ohiek\nbizi duten drama humanoa aipatu gabe. Oraindik frogatu gabe dagoen arren\ngrafito bakar baten faltsutasuna, eta oraindik epaileek inolako akusaziorik egin ez duten arren\neuren aurka, publikoki jipoitu eta kondenatu dituzte, eta beren karrera\nprofesionalak lurperatuta geratu dira, eta beren bizitza pertsonalak oso\nkaltetuta. Azkeneko hau nahikoa motibo litzateke epaileek, luzapenetan ibili\ngabe, auzia erabakitzeko urrats azkarrak eman ditzaten eta beste eragileek, eta\ngizarte zibilak orokorrean, norabide horretan bultza egin dezaten.\nAgiriaren gaztelerazko bertsioa, eta notizia Berrian eta DNAn\n5 Responses to Sos Iruña-Veleiaren prentsaurrekoa Gasteizen\n2012(e)ko maiatzaren 23a 14:33\nBaina hauxe bera eskatu izan da, behin eta berriz, hitzez hitz. Berriz errepikatzea ez da gaizki, baina ez da nahikoa (nire idurikoz).\nDio oharrak: “…dei egiten diogu gizarte zibilari gaiak duen garrantziaz\njabetu dadin eta auziari irtenbide justua ematen indarra egin dezan”.\nGizarte zibilak…indarra egin dezan…Oso generikoa iduritzen zait. Barkatuko didazute kritikoa izatea, baina zerbait zehatzagoa nahiko nuke Plataforma horren eskutik. Indarra egin, bultza…non? nondik? zertan? nola? noruntz?\nNire proposamena: bilera bat antolatu ezean, zer iduritzen Plataformak helbide bat irikiko balu, han ideia eta iniziatiba zehatzak jaso ahal izateko?\n2012(e)ko maiatzaren 23a 20:29\nAdibidez, proposamen 1:\nSOS IRUÑA-VELEIAK diru-abala aurkeztea Epaitegian (12.000 eurorena, edo 15.000 eurorena…ez dakit zenbateko aurrekontua zuen azterketa horrek). Faltsuak ateratzen badira ostrakak, SOS-ek eskatzen dituen AZTERKETAK SOS-ek ordainduko lituzke (hara hor abala). Baldin eta benetakoak suertatzen badira ostrakak, orduan…Diputazioak edo ez-dakit-zeinek beharko lituzke ordaindu, eta abala SOS-i itzuli.\nHoni formulazio legala eman beharko litzaioke, noski (ez dakit nola egiten den, Gilen defentsaren abokuaren bidez edo).\nZer bilatzen da proposamen honekin? “Ez da dirurik” eta antzeko AITZAKIRIK ez uztea Epaitegiari, ezta Diputazioari. “Ez da dirurik” edo “ezin dugu gastu hori onartu” edo antzekorik.\n2012(e)ko maiatzaren 24a 9:17\nHori aspaldi planteatu zuen SOSek epaitegian. Erantzuna (aste honetan berriz berretsia): azterketak egiten badira, epaitegiak agindutakoak izango dira eta administrazioak ordaindu behar ditu, inolaz ere ez parte batek.\n2012(e)ko maiatzaren 24a 10:31\nHortaz, probatu duzue bide hori.\nKuriosidadez, galdera bat: noren erantzuna jaso duzue -aste honetan berriz-, fiskalarena, epailearena?\n2012(e)ko maiatzaren 24a 10:47


Johnson and Johnsonek zenbait lentilla sorta merkatutik kendu ditu miopia zuzentzeko | Consumer\nErabiltzaileek begiak gorritu eta erabiltzeko eragozpenak sor ditzakete\nEgilea: mediatrader 2012-ko urtarrilak 18\nJohnson and Johnson Medical Iberiak kendu egin ditu Espainiako merkatutik “Acuvue Oasys” ukipen-lenteak, miopia zuzentzeko diseinatuak. Izan ere, fabrikazioan arazoak izan ditu, eta horiek erabiltzean ikusmen-gorritasuna eta deserosotasuna eragin ditzakete.\nFabrikatzaileak arazoak aurkitu ditu L001RJ5, L001RJ8 eta L001RJ9 loteetan (8.8 kurbadura-erradioa eta -2.00D, -2.75D eta -3.00D potentziak dituzte, hurrenez hurren), Sendagaien eta Osasun Produktuen Espainiako Agentziak (AEMPS) jakinarazi duenez. Lenteak argitzeko prozesuan etete bakan bat gertatu denez, lenteak espero baino agente diluitzaile altuagoak dira, eta horrek eragina izan dezake lentearen portaeran, hezegarritasuna murriztearen ondorioz. Gainera, lentea sartu ondoren, lenteak ukituriko lenteak erabiltzen dituztenek begi-deserosotasuna eta begia gorritzea izan dezakete.\nEnpresak ohar bat bidali du atzemandako arazoaren berri emateko gure herrialdeko optika-establezimenduetako osasun-profesionalei, loteak badituzte. Ohar horretan, loteak kentzeko egin beharreko ekintzak azaltzen dira. Oraingoz, ziurtatu dutenez, ez dute jaso Espainian arazo horri lotutako erreklamazio edo gertakaririk.\nHala ere, lente horien erabiltzaileak diren egiaztatzeko gomendatzen die pazienteei. Horretarako, ontziaren kanpoaldean inprimatutako lote-zenbakiaren lehen zazpi karaktereak eta lote-zenbakiak bat datozen begiratu behar da. Hala bada, berehala utzi behar diote erabiltzeari, eta, begietan minik izanez gero, medikuari galdetu behar diote.\nerretiratu johnson-eu lentillas-eu mercado-eu miopía-eu\nBegien osasuna zaintzea


Saguenay–Lac-Saint-Jean - Wikipedia, entziklopedia askea.\n4.1Eskualdeko konderriko udalerriak (MRC)\n4.2MRCren baliokidea den udalerria\n4.3MRCtik kanpoko udalerri autoktonoa\nMaria-Chapdelaine, Le Domaine-du-Roy, Lac-Saint-Jean-Est, Le Fjord-du-Saguenay eta Saguenay\n49°52′N 71°45′W / 49.87°N 71.75°W / 49.87; -71.7549°52′N 71°45′W / 49.87°N 71.75°W / 49.87; -71.75\nMauricie, Nord-du-Québec eta Capitale-Nationale\nLe Saguenay–Lac-Saint-Jean Quebeceko eskualde administratiboa da. 02 kodea erabiltzen da eskualde hau identifikatzeko eta bandera duen Quebeceko eskualde bakarra da. Hiri nagusia 2002ko Quebeceko udalerrien fusioen barruan Chicoutimi, Jonquière eta beste batzuen batasunaz sortutako Saguenay da. Batzuetan ofiziala ez den Sagamie izena ematen zaio, Saguenay eta Piékouagami -Saint-Jean aintzira- leku izenekin osatutako neotoponimoa.\n4 "Eskualdeko konderriko udalerritan" (municipalités régionales de comté, MRC) eta 49 udalerritan banatuta dago; 95 893 km²ko azalerarekin Quebeceko eskualde administratiboen artean hirugarren handiena da baina bere 274.919 (2008) biztanleen gehiengo handia oso lur-eremu mugatuan bizi da.\n4.1 Eskualdeko konderriko udalerriak (MRC)\n4.2 MRCren baliokidea den udalerria\n4.3 MRCtik kanpoko udalerri autoktonoa\nSaguenayko fiordoa Cap Trinitétik.\nEskualdeari izena ematen dioten bi elementuek markatzen dute Saguenay–Lac-Saint-Jeaneko geografia, populazioaren gehiengoa bizi den eremukoa bederen.\nSaguenay San Laurendi ibaiaren adar nagusietakoa da eta ibaiadarren artean bigarren arroa, Outaouais ibaiaren atzetik; eskualdearen bihotza dela esan daiteke. Saint-Jean aintziran (innueraz Pekuakami deitzen diote) hasten da bere ibilbidea, laku horretara bere urak isurtzen dituzten ibai guztien batuketaz. Aintziraren ingurumariak lauak dira. Hortik behera eskualdeko hiri handienetatik pasatzen da: lehen Almatik eta gero bere izena eman zaion hiriburutik. Beti ere mendebaldetik ekialderako norabidean, Saguenay hiria osatu duten udalerri-ohien artean garrantzitsuena den Chicoutimi gainditu eta gero asko zabaltzen da eta Saguenayko fiordoa sortzen du; hegoaldeen dagoen munduko fiordotzat jotzen da eta bere urak zuzenean itsasoratzen ez dituen bakanetakoa da.\nBere auzokide guztiak Quebeceko beste eskualde administratibo batzuk dira:\nekialdean marra erabat zuzenak Labrador penintsulako (eta innu herriaren bizitokia diren) lurrak banatzen ditu; beste aldean Côte-Nord eskualdea dago.\nipar eta ipar-mendebaldean Nord-du-Québec.\nhego eta hego-mendebaldean Mauricie.\nEuroparrak baino lehenagoko biztanleak innu herrikoak izan ziren; San Laurendi ibaiaren estuariotik hegoaldera bizi ziren herriekin tratuan aritzen ziren.\nIpar Amerikako frantsesen kokaleku zaharrenen artean Tadoussac dago, Saguenay ibaiaren bokalean; administrazio aldetik Côte-Nord eskualdean kokatu duten Tadoussac frantsesen eta bakailaoa eta baleak arrantzatzera joandako euskaldunen arteko topalekua izan zen 1560-1600 aldian. Eskualde honetaz frantses zein britainiarrek zuten interesa animalien azalen trafikoarekin hasi zen XVII. eta XVIII. mendean. Hala ere kolonizazioa batez ere XIX. mendean garatu zen.\nZerrategiak eta papergintza izan ziren XX. mendearen hasieran eskualdearen motoreak. 1920ko hamarkadan urtegiak eraiki ziren ibai nagusietan energia elektrikoa ekoizteko eta horren ondorioz aluminio lantegiak ezarri ziren. Eskualdea Quebeceko industria gune inportantea bilakatu zen.\nSaguenay–Lac-Saint-Jeaneko hiri eta herri nagusietako kokapena.\nBiztanleria: 274.919 (2008)\nAzalera: 95.893 km²\nDentsitatea: 2,9 bizt./km²\nJaiotza-tasa: ‰ 9,5 (2004)\nSaguenay-Lac-Saint-Jeaneko biztanleria administrazio aldetik udalerritan antolatutako espazioan ia erabat kontzentratuta dago, hau da eskualdearen azaleraren % 11 suposatzen duten Saguenay ibaiaren eta Saint-Jean aintziraren inguruetan. 2008an 274.919 biztanleen % 53 eskualdeburuan bizi ziren, % 11 Alman, % 5 Dolbeau-Mistassini eta % 4na Saint-Félicienen eta Robervalen.\nEskualdean quebectarren % 3,8 bizi dira.\nFrantsesa ama-hizkuntza: % 99. Ingelesa: % 0,6. Beste batzuk: % 0,4.\nEskualdeko frantsesak nortasun handia du Quebeceko hizkeren artean.\nInnu (Ilnu, Montagnais-Naskapi) herriak bere lurraldeari Nitassinan deitzen dio eta orain biztanle aldetik europarren gehiengo erabatekoa duen eskualde hau jatorriko herri honen lurraldearen barruan dago. Egun innu komunitate gehienak Côte-Norden eta Labradorren (Ternua eta Labrador) daude eta bakarra geratzen da Saguenay–Lac-Saint-Jeanen: Mashteuiatsh, Saint-Jean aintziraren ertzean.\nEskualdeko konderriko udalerriak (MRC)[aldatu | aldatu iturburu kodea]\nLau MRCtan banatuta dago; MRCa eta hiriburua:\nLe Domaine-du-Roy: Roberval.\nLe Fjord-du-Saguenay: Saguenay (baina hiria ez dago MRCren barruan).\nMRCren baliokidea den udalerria[aldatu | aldatu iturburu kodea]\nMRCtik kanpoko udalerri autoktonoa[aldatu | aldatu iturburu kodea]\n↑ Fjord du Saguenay[Betiko hautsitako esteka] Kanadiar entziklopedian.\n↑ Victor Tremblay: Histoire du Saguenay depuis les origines jusqu'à 1870, 1938 (lehen edizioa), 1968.\n↑ Eskualdeko demografia Quebeceko estatistika institutuan.\n↑ Mashteuiatsheko museoaren webgunea.\n(Frantsesez) Saguenay–Lac-Saint-Jeaneko ataria.\n(Frantsesez) Dokumentazio zerbitzua.\n(Ingelesez) (Frantsesez) Informazio turistikoa.\n(Frantsesez) Saguenay–Lac-Saint-Jean Encyclobecen.\nOrriaren azken aldaketa: 6 apirila 2022, 08:54.


Patxi Lopez lehendakaria eta PSE-EEko agintari asko Isaias Carrascoren aldeko omenaldian - Arrasate - Goiena.eus\nPatxi Lopez lehendakaria eta PSE-EEko agintari asko Isaias Carrascoren aldeko omenaldian\nIker Barandiaran 2010-03-07 17:07\nBi urte bete dira PSE-EEko zinegotzi ohi Isaias Carrasco erail zutenetik, eta domeka eguerdian omenaldia egin zioten bera bizi zen eta hil egin zuten Navas de Tolosa kalean. Omenaldi ekitaldian, hainbat herritarrek eta PSE-EEko agintari askok esku hartu zuten, tartean Patxi Lopez lehendakariak.\nJende dezente batu zen Arrasateko Navas de Tolosa kalean, San Andres auzoan, Isaias Carrascoren erailketaren bigarren urteurrenean.\nSegurtasun neurri zorrotzen artean eta hedabide ugariren presentzian, PSE-EEko ordezkari askok eta Patxi Lopez lehendakariak esku hartu zuten ekitaldian. Lehenik eta behin, Carrascoren alaba Sandrak hartu zuen hitza. Alabak alderdi sozialistako kideen lana goraipatu egin zuen, eta terrorismoaren biktima guztiak omendu gura izan zituen; tartean, Inaxio Uria izan zuen gogoan.\nHorren ostean, Patxi Lopez lehendakariak hartu zuen mikrofonoa. Lehendakariak gogoratu zuen Carrascoren ustezko hiltzailea atxilotu berri dutela, eta azpimarratu zuen "terrorista guztiak justiziaren eskuetan jarri arte" ez dutela "atsedenik hartuko".\nHorrekin batera, Lopezek jakinarazi zuen ETA lehenbailehen buka dadin ahalegin guztiak egiten dabiltzala; eta horretarako ezinbestekoa dela "lakra hori eta berau justifikatzen ahalegintzen diren ideia totalitario faltsuak" elkarrekin gaitzestea.\nDiskurtsoa bukatu ostean, lore eskaintza egin zuten Carrascoren omenez. Han egon ziren Carrascoren ama, bi alabak, alarguna eta arreba; PSE-EEko Rodolfo Ares, Jesus Egiguren, Manuel Huertas, Iñaki Arriola, Alberto Buen, Odon Elorza, Paco Garcia, Aritz Arrieta eta gainontzeko Arrasateko zinegotzi eta zinegotzi ohiak; UGTko Damaso Casado eta Inaxio Uriaren familiako ordezkariak, besteak beste.\nOmenaldia bukatu aurretik, minutu bateko isilunea egin zuten.


Irekia Eusko Jaurlaritza - Gobierno Vasco :: Lehendakariak Ondarroako Ertzain-etxe berritua bisitatu du, bi fatxada nagusien inguruko horma ezabatu ostean eta herritarrentzako sarbidea eta arreta hobetu ondoren\nLehendakariak Ondarroako Ertzain-etxe…\n\nLehendakariak Ondarroako Ertzain-etxe berritua bisitatu du, bi fatxada nagusien inguruko horma ezabatu ostean eta herritarrentzako sarbidea eta arreta hobetu ondoren Iturria: Irekia\n\n\n\n\n\n\n\n\n\nObrak bost hilabeteko epean egin dira\nIñigo Urkullu lehendakariak, Estefanía Beltrán de Heredia Segurtasuneko sailburuak, Saileko karguek eta Ertzaintzako agintariek bisitatu dituzte, gaur, Ondarroako Ertzain-etxe berrituaren instalazioak. Aurten egin diren obren ondorioz, polizia-dependentzien kanpoaldea eta barrualdea arindu da eta herritarren irisgarritasuna eta arreta hobetu da.\nAzken hilabete hauetan Ondarroako Ertzain-etxean egin diren erreforma-lanetan adierazgarriena izan da Ertzain-etxearen inguruko hormaren zati bat ezabatzea. Horma hori 2008ko iraileko ETAren atentatuaren ondoren eraiki zen. Hormaren zati bat metalezko hesi batekin ordeztu da eraikinaren bi fatxadetan; edonola ere, ekialdeko hegalean eta atzealdean mantendu da, soinu-babeserako pantaila gisa.\nObrek iraun duten bitartean, partzelaren inguruko horma arindu da, askoz ere soluzio iragankor batekin. Horrek aukera eman du, batetik, Ertzain-etxea hiri-bilbera irekitzeko eta kanpoalderako irudi irekiagoa emateko, eta, bestetik, harrera- eta arreta-espazioa herritarrengana eta hiri-bilbera hurbiltzeko, askoz ere modu zuzenagoan.\nErtzain-etxearen erreforma horrekin, Ertzaintzaren azpiegituraren eta herritarren artean zeuden oztopo fisikoak ezabatu dira eta herritarrentzako sarbidea eta arreta hobetu da. Arreta eta harrera espazioa zabaltzearen eta birmoldatzearen helburua izan da zona publikoa zabaltzea eta erosoagoa eta atseginagoa egitea. Espazio horrek irisgarritasuna eta zerbitzua erraztuko duten elementu guztiak ditu.\nOndarroako Ertzain-etxea berritzeko lanak Segurtasun Sailaren azpiegitura-planaren barruan biltzen dira. Plan horren bidez, ertzain-etxeen eta herritarrentzako arreta-bulegoen sarea arauzko eskakizun eta premia berrietara egokitu nahi da. Berriki egin diren lanen artean nabarmentzen dira, besteak beste, Tolosako Ertzain-etxeko obrak eta Loiuko eta Zabalburuko herritarrentzako arreta-bulegoetako obrak.\nOndarroako proiektuak Plan Berezi bat tramitatzea eskatu du. 2016ko urtarrilean aurkeztu zitzaion Plan Berezi hori Ondarroako Udalari, aginduzko udal-lizentzia lortzeko. Eraikina birmoldatzeko lanek 300.000 euroko kostua izan dute, eta 5 hilabeteko epean egin dira.\nErtzain-etxerako bisitaldian, bi bideo ikusi ahal izan dute bertaratu direnek; batean, Ertzain-etxearen aurka egindako atentatuak eragindako kalte materialak ikusten ziren —eraso horretan hamaika ertzain zauritu zituzten—, eta, bestean, eraikina berritzeko lanak ikusten ziren.\nLehendakariak Ertzaintzak egindako ahalegina aintzatetsi nahi izan du, “terrorismoaren unerik latzenetan ere”, eta ziurtatu du Ertzain-etxe berri hori etapa berri baten hasieraren ikurra dela, bizikidetasun-testuinguru berri baten ikurra, eta testuinguru horretan sendotu egin dela agenteen polizia integraleko izaera. “Orain, pertsona eta gizarte-agente guztiekiko harreman zuzenagoan eskaintzen da segurtasun integraleko zerbitzua” eman du aditzera.\nintervenciones_ertzain_etxe... behera kargatu (10 MB)\nlehendakaria_etapa_berria_e... behera kargatu (1000 KB)\nlehendakaria_etapa_berria_e... 10 MB


Programazio paradigma - Wikipedia, entziklopedia askea.\nProgramazio paradigma mota arruntak[aldatu | aldatu iturburu kodea]\nNormalean bi mota nagusietan, inperatiboa eta deklaratiboa, oinarrituta daude:\nProgramazio inperatiboa: erabiliena eta zaharrenetarikoena da. Ordenagailuari instrukzioak ematen zaizkio algoritmoen bitartez, gauzak nola egin behar dituen jakiteko. Adibide nagusiena makina lengoaia da, baina C, BASIC edo Pascal talde honetan sailkatzen dira.\nObjektuetara bideratutako programazioa: inperatiboan oinarrituta dago, baina objektu izeneko elementuak ditu, metodoak eta aldagaiak gordetzen dituztenak. Famatuenak C++ edo Java izango lirateke, baina ordezkari nagusiena Smalltalk da, erabat objektuetara bideratuta dagoena.\nProgramazio dinamikoa: paradigma honetako lengoaiek prozesuak zati txikietan banatzen dituzte hauek aztertzeko eta era optimoan ebazteko. O(n) problemak ebaztea bilatzen du metodo errekurtsibo gutxi erabili barik.\nGertaeretara zuzendutako programazioa: programen egitura eta exekuzioa, sistemaren gertaerek edo erabiltzaileak zehaztutakoek mugatzen dituzte.\nProgramazio deklaratiboa: instruzioak eman ordez, problemak propietateak eta arauak deklaratuz deskribatzen ditu. Paradigma honen parte dira funtzionala, logikoa edo logiko-funtzionala. Adibiderik adierazgarrienak, Lisp edo Prolog dira.\nProgramazio funtzionala: predikatuen definizioan eta funtzio matematikoetan oinarrituta dago. Scheme (Lisp-en dialekto bat) eta Haskell dira aipagarrienak.\nProgramazio logikoa: erlazio logikoen definizioan oinarrituta dago. Adibidetzat, Prolog daukagu.\nProgramazio multiparadigma: bi edo paradigma gehiagoren erabilera programa baten barruan.\nProgramazio paradigma konkretu batekin egin daiteke lan, baina praktikan ohikoa da hauek nahastea. Honi programazio multiparadigma edo programazio lengoai multiparadigma deritze.\nGaur egun, programazio paradigmarik erabiliena objektuetara bideratutako programazioa da.\nMultimedia: Programming language by paradigm\nProgramazio hizkuntzen gaiak


San Brendanen uhartea - Wikipedia, entziklopedia askea.\nAbraham Ortelius, Theatrum Orbis Terrarum, 1570. San Brandainen uhartea 50º iparraldeko latitudean eta 360 meridianoan kokatua agertzen da, Irlandako kostaldearen aurrealdean.\nSan Brendanen uhartea kondairazko uhartea da, Ozeano Atlantikoko lekuren batean dagoena. Irlandar tradizioaren arabera, Brendan Nabigatzailea fraideak aurkitu zuen, Paradisua edo Atseginen Lorategia topatzeko asmoz egin zituen bidaietan. Sancti Brandani, Brandan, Brandain, Barandan, Balandran, Borondon, Uharte Galdua eta Zorioneko Uharteak izenak ere eman zaizkio\nX-XI. mendeetan idatzi eta eskuizkribu ugaritan jasoa izan den Navigatio Sancti Brandani idazlanean bildutako kondairaren arabera, VI. mendean San Brendan irlandar fraideak, Galwayko Clonfert monasterioko abadea zenak, jada leku hura bisitatua zuen Barintok hala eskatuta, beste hamalau fraideen konpainian ontzi txiki batean bidai luze bati ekin zioten. Zazpi urtez ozeanoan noraezean ibili ondoren, Brendanek uharte ugari topatu eta itsas munstro izugarriei aurre egin zien. Azkenean, Jainkoaren izenean doazenei bakarrik itzulerako bidaia burutzea ahalbideratzen duen laino itxiz beteriko ezkutuko itsaso bat zeharkatu ostean, paradisu lurtiarra topatu zuten.\n↑ Navigatio sancti Brandani, Guy Vincent-en idazlanaren itzulpena (frantsesez).\nWikimedia Commonsen badira fitxategi gehiago, gai hau dutenak: San Brendanen uhartea


Euskal hirigintza, jasangarria? - ZientziaEus\nEuskal hirigintza, jasangarria?\n2007/01/01 Galarraga Aiestaran, Ana - Elhuyar Zientzia Iturria: Elhuyar aldizkaria\nBadirudi jasangarria modako etiketa dela, edozein izenen ondoan agertzen baita azken bolada honetan: garapen jasangarria, turismo jasangarria... Ez alferrik, ordea. Izan ere, izenondo horrek hauxe esan nahi du: "Gaurko eta etorkizuneko belaunaldiek behar dituzten baliabide naturalak agortzeko arriskuan jartzen ez dituena". Eta hori da hirigintza jasangarriaren helburua. Ez da erraza baina.\n2007/01/01 | Galarraga Aiestaran, Ana | Elhuyar Zientziaren Komunikazioa\n2005ean Eusko Jaurlaritzak antolatutako Euskal Hiria kongresua lurralde-plangintzari eta jasangarritasunari buruzkoa izan zen. 2006koa, berriz, duela gutxi egin zuten, azaroan, eta paisaia izan zen gai nagusia. Hitzaldi guztietan aipatu zuten adituek paisaiaren garrantzia, eta, batez ere, begiratuan, ikuspuntuan, nabaritzen zen paisaia zela kongresuaren protagonista. Alabaina, ez zion lekua kendu jasangarritasunari.\nAntza denez, jasangarria izatea da gakoa, baita hirigintzan ere. Zaila dirudi, eta, gainera, hainbatek ez dute argi zer esan nahi duen hirigintza jasangarriak. Baina kontzeptua dagoeneko ez da hain berria, ezta gauzatzeko asmoa ere. Nazio Batuek kongresu bat egin zuten 1996an hiriak eta bizilekuak aztertzeko, eta han sortu zuten Habitat II programaren ezinbesteko oinarrietako bat jasangarritasuna da.\nEuropako Batasuneko hirien garapen jasangarrirako jarduera-esparrua azaltzen duen dokumentua, berriz, 1999koa da, eta, hemen ere, hirigintza jasangarria bidea egiten ari da. Adibidez, Eusko Jaurlaritzako Ingurumen Sailak Hirien plangintzan aplikatu beharreko jasangarritasun-irizpideak izeneko dokumentua argitaratu zuen 2003an.\nDokumentuaren sarreran aitortzen denez, lehen hirigintza arkitekturarekin eta ingeniaritzarekin lotzen zen batik bat, eta jasangarritasunaz natura-zientzien arlokoak arduratzen ziren. Gero, jasangarritasunaren kontzeptua hirigintzan txertatzen hasi zenean ere, nahiko era murritzean aplikatu zen, ingurumenarekin erlazionatutako alderdietara mugatu baitzen (zarata, ur-arazketa, energia, hondakinak...).\nGarai batean auzo trinkoak sortu ziren. Azkenaldian, ordea, etxebizitza sakabanatuak egiteko joera zabaldu da.\nGaur egun, ordea, hirigintza eta jasangarria hitzak elkarren ondoan agertzen dira. Oraindik goiz da jakiteko hirigintza jasangarria asmo hutsean geratuko ote den edo errealitate bihurtuko den, baina politikariek horren alde egin dute, teorian behinik behin.\nTeoriatik praktikara pasatzeko, pauso asko eman behar dira. Esate baterako, ezinbestekoa da herritarren parte- hartzea aintzat hartzea, eta halaxe onartzen du Ingurumen Sailak aipatutako dokumentuan. Haien esanean, Tokiko Agenda 21 eta horren antzeko prozesuak elementu garrantzitsuak dira jasangarritasun-irizpideak hirigintzan txertatzeko.\nHiria eta lurzorua\nBegi-bistakoa da gero eta jende gehiago bizi dela hirietan, ez Euskal Herrian bakarrik, mundu osoan baizik. Hori gutxi ez, eta hiriak hedatzen ari dira, inguruko lurrak ere haien erabileretarako baitira, neurri batean.\nHemen, gainera, hirien itxura aldatzen ari da, eta gero eta lur gehiago hartzen dute. 1960ko eta 1970eko hamarkadetan, populazioa asko hazi zen, eta, horrekin batera, hiriak ere azkar eta kontrol gehiegirik gabe hazi ziren. Auzo berri asko sortu ziren, eta gehienak trinkoak ziren. 1990eko hamarkadatik aurrera, berriz, populazioaren hazkundea gelditu egin da, baina ez lurzoruaren kontsumoa. Auzo trinkoen ordez, biztanle-dentsitate txikia duten urbanizazio sakabanatuak egiteko joera zabaldu da, baita orografiak lekua mugatzen duen tokietan ere.\nHiria eta jasangarritasuna elkartuta: utopia ala ezinbesteko helburua?\nGarbi dago urbanizazio-eredu horrek besteak baino lur eta baliabide gehiago behar dituela. Europako Batasunak, baina, lurzorua baliabide urria dela ohartarazten du, eta hirien garapen jasangarrirako 1998an atera zuen dokumentuan, sakabanaketa mugatzea aholkatu zuten.\nHori guztia aintzat hartuta, hirigintzarako jasangarritasun-irizpideen Eusko Jaurlaritzaren dokumentuan ere hauxe da lehen irizpidea hirigintzako plangintza bati ekitean: "hiriaren aztarna ekologikoa zein den ebaluatzea, aztergai den hiria dagoen lurraldearen karga-ahalmena kalkulatzea eta erabilita dauden hiriko lurrak berriro erabiltzeko aukera aztertzea, erabili gabeko lurzoruetan kargak ezarri aurretik".\nIrizpide hori dokumentuaren hasiera aldean azaltzen da, eta ondorioetan ere lehen lekuan agertzen da. Baina ondoren datozenek ez dute interes eta garrantzi gutxiago. Batzuk lurrarekin eta naturarekin lotuta daude; esate baterako, hasierako ekosistema naturala errespetatu eta balio ekologiko handiena duten inguruak babestu behar direla azaltzen da.\nBerria ez den arren, ezinbesteko irizpidea da. Hori bezain beharrezkoa da, baina agian ez hain entzuna, kokalekuaren potentziala (klima, orografia...) kapitalizatzea. Helburua hiri erosoa lortzea da, ahalik eta energia gutxien kontsumituta eta ahalik eta inpaktu txikiena eraginda.\nHiriek elkarbizitza errazten duten espazioak izan behar dituzte.\nHiria organismo bizitzat hartzea eta hiriaren metabolismoaz hitz egitea ere oraindik arraroa da zenbaitentzat. Bada, beste irizpideetako batean, hiri-metabolismoaren funtzionamendua eta inguruko kondizioak sakon aztertzea aipatzen da, plangintzarako oinarri izan daitezen.\nHorrekin batera, espazio berdeen sarea diseinatzea da beste irizpide bat. Sare horrek maila guztietako elementuak hartuko lituzke bere baitan, bai hiri barruko gune naturalak bai inguruko gune babestuak. Hartara, sistema naturalak zatituta edota baztertuta geratzea saihesten da. Asmoa natura hirian integratzea da.\nBeste irizpide batzuk hiriko ekipamenduei, zerbitzuei, espazio publikoei eta halakoei buruzkoak dira. Adibidez, dokumentuan azaltzen dute ekipamenduak eta zerbitzuak era orekatuan banatu behar direla, distantzia motzeko hiria lortzeko.\nElkarbizitza errazteko, berriz, espazio publikoen sistema eratzea gomendatzen dute, eta baztertutako auzorik ez sortzeko, gune guztien berrikuntzak integratua izan behar duela ere aipatzen dute. Azken batean, hiriguneen arteko oreka lortzea da helburua.\nHorrek zuzenean eragiten dio mugikortasunari, distantziak txikiak direnean eta zerbitzuak hurbil daudenean batetik bestera oinez edo bizikletaz joateko aukera baitago, eta, hartara, zirkulazioa ez da areagotzen. Baina hori ez da nahikoa mugikortasun-arazoak konpontzeko, eta garraio kolektiboa erabiltzeko aukera lehenestea da beste irizpide bat.\nHiri barruan zerbitzuak eta ekipamenduak era orekatuan banatuz gero, mugikortasun-arazoak gutxitu egiten dira, batetik bestera oinez edo bizikletaz joateko aukera baitago.\nHala, irizpide horiek denak azaltzen dira Eusko Jaurlaritzaren Hirien plangintzan aplikatu beharreko jasangarritasun-irizpideak dokumentuaren ondorioetan. Halaber, jasangarria izateko irtenbideak leku bakoitzera egokituta egon behar duela ohartarazten dute. Alegia, ez dago edonorako balio duen irtenbide bakar eta magikorik.\nEdonola ere, aipatutako dokumentuak dagoeneko baditu urte batzuk. Bestalde, ideietako batzuk lehenagotik ere beharrezkotzat jotzen ziren, eta, neurri batean edo bestean, gauzatzen ere hasiak ziren hainbat lekutan. Horrez gain, azken urteotan Europako Batasunak arlo horretan atera dituen araudiak eta legeak bide beretik doaz eta administrazioen erabakietan eragiten dute.\nHala, dena goizetik gauera aldatzea zaila bada ere, batzuek pauso handiak eman dituzte norabide horretan. Adibidez, aipatzekoa da Iruñerriko hiri-hondakinen kudeaketarako programa. Programa hori 1986an jarri zen martxan, eta oraindik ere eredu da. Espainiako estatuan eta Euskal Herrian lehena izan zen berrerabiltzeko eta birziklatzeko printzipioak era integralean aplikatzen. Gizarteak parte hartzea lortu zuten, eta emaitza ikusgarriak izan zituzten.\nSarrigurenen ekohiria egiteko proiektuak Nazio Batuen Habitat II programaren onespena du.\nProgramak aurrera egin du, eta sari eta aipamen ugari jaso ditu, batzuk nazioartekoak. Gainera, beste udalerri batzuetan ere aplikatu da, lekura egokituta, bai Nafarroan bai kanpoan (Madril, Bartzelona, Kordoba...), teorikoki koherentea eta, aldi berean, praktikoa dela frogatu baita.\nNafarroan bertan, aipatzekoa da Sarrigurenen ekohiria egiteko asmoa dutela. Sarriguren Iruñetik gertuko landa-eremuan dago, eta gaur egun 10 biztanle ditu. Leku horretan, prezio mugatuko 4.200 etxebizitzako hiri eredugarri bat sortu nahi dute, eta plana Nazio Batuen hiri jasangarrien Habitat II programaren barruan dago.\nHoriek Nafarroako bi adibide dira. Bata aspalditik dago martxan; bestea proiektu-fasean dago oraindik, baina biak eredu dira, eta halaxe aitortu dute, besteak beste, Nazio Batuen Habitat II programan. Programan, Euskal Herriko beste hiri batzuk ere agertzen dira, esaterako, Gasteizko gerriko berdea, Barakaldoren eraberritzea...\nAipamen horiez gain, sari orokorragoak ere jaso ditu lurraldeak; esaterako, Europako Hirigileen Kontseiluak EAEren lurralde-antolamenduaren plana saritu du, eta Debabarreneko plan partzialak ere aipamen berezia jaso du. Sariak 2006ko Euskal Hiria kongresuan banatu ziren; hain zuzen, Europako Hirigileen Kontseiluko Jan Vogelij lehendakariaren eskutik jaso zituen EAEko Ingurumen Saileko Esther Larrañaga sailburuak.\nEredu polizentrikoa eta garraiobideak\nAdituak garraio kolektiboaren eta, bereziki, trenaren aldekoak dira. Hala ere, zalantza handiak dituzte euskal Y-aren inguruan.\nVogelijen esanean, Europako Hirigintza eta Lurralde Plangintzen VI. Sarietan EAEko Lurralde Antolamendurako Artezpideak saritzea erabaki dute, hiri-eskualdea antolatzeko eredu polizentrikoa aplikatzeko estrategia egokia erabiltzeagatik. Plana hirien arteko orekan eta eskualdeen garapenean oinarritzen da, eta, haren ustez, "plana bereziki berritzailea da, eta Europako beste hainbat lekutan aplikatzeko eredu izan daiteke".\nEuskal Hiria kongresuan hizlari aritu zen Simin Davoudi adituak ere EAEko plana zoriondu zuen. Davoudi Newcastleko Unibertsitateko ikertzailea da, eta hirigintza-gaietako aholkulari da britainiar gobernuan eta Europako Batasunean. Eta, hain juxtu, haren hitzaldiaren muina hiri-eskualde polizentrikoa izan zen. Eredu hori nolakoa zen azaldu zuen, zein ezaugarri zituen zehaztu, eta hainbat adibide eman zituen.\nBi hitzetan azalduta, hiri-eskualde polizentrikoetan hiru hiri nagusi edo gehiago daude, ez dago harreman hierarkikorik elkarren artean, bata bestearekiko hurbil samar daude, eta funtzionalki osagarriak dira. Adibide klasikoa Herbehereetako Randstad da.\nNonbait, EAEk ere badu ezaugarri hori, edo, behintzat, hori bilatzen du Eusko Jaurlaritzak Lurralde Antolamendurako Artezpideen bitartez. Hala eta guztiz ere, kongresuan dena ez ziren sariak eta hitzaldi baikorrak izan; kritikak ere egon ziren. Eztabaida handiena abiadura handiko trenak eta trenbide berriak sortu zuten.\nHain juxtu, EAEko Lurralde Antolamendurako Artezpideen diagnostikoa egin duten adituak bildu zituzten kongresuaren mahai-inguruan: Xabier Unzurrunzaga, Jose Allende, Eugenio Ruiz Urrestarazu, Arantxa Rodríguez eta Santiago Peñalba. Bostak garraio kolektiboaren eta, bereziki, trenaren aldekoak badira ere, bat etorri ziren honetan: ez da eztabaida publikorik egon abiadura handiko trenaren eta trenbidearen gainean. Eta hori ez zaie egokia iruditzen.\nAmsterdam Ranstad eskualdeko hirietako bat da. Utrech, Rotterdam eta Haga dira eskualdeko beste hiri nagusiak. Hain zuzen, hiri-eskualde polizentrikoaren adibidea da Ranstad.\nAreago, Allendek, Rodriguezek eta Peñalbak uste dute tren horrek Bilbo, Donostia eta Gasteiz indartuko dituela, eta tarteko hiri eta herriak baztertu. Hortaz, eredu polizentrikoaren aurkakotzat jotzen dute. Baina ez dira proiektu hori begi onez ikusten ez duten bakarrak; gizartean ere zenbait talde sortu dira horren aurka.\nDena dela, Eusko Jaurlaritzako buruek euskal Y-a babesten dute, eta onurak --sozialak, ekonomikoak eta ingurumenekoak-- kalteak baino askoz ere handiagoak izango direlakoan daude. Eraikitzeko lanak hasi dira; ikusiko dugu nora garamatzan tren horrek.\nMikel Iriondo: "Hiriak gure kontraesanen ispilu dira"\nMikel Iriondo Zuzenbidean lizentziatu zen, baina hogei bat urte daramatza hirigintzan. Une honetan, Donostiako hirigintza-planaren berrikuspenean ari da lanean, eta baita Tolosako hirigintza-planean ere.\nZer da zuretzat hirigintza jasangarria?\nUff! Ez da erraza esaten. Izan ere, gaur egun denak izan behar du jasangarria, eta iruditzen zait ez dakigula oso ondo zer den hirigintza jasangarria. Teorian bai, agian teorian oso ondo azal dezake batek zer den. Eta, teoria horretan kokatuta, hiru gauza aipatuko nituzke jasangarritasunaren ikuspuntutik. Bat: hirigintza-proposamenak eta -beharrak benetan justifikatzea; gakoa hemen dagoela esango nuke. Bi: behar horiei non eta nola erantzun behar zaien erabakitzea. Hiru: lurraldea bere osotasunean ulertzea eta tratatzea, udalerrien eremuak gaindituz.\nTeoria horiek oso ondo daude, beharrezkoak eta lagungarriak dira. Esango nuke une honetan batez ere fase teoriko horretan gaudela, eta ez dakigula ondo nola gauzatu teoria horiek.\nZaila da, beraz. Baina, zure ustez, jasangarriak dira gure hiriak? Edo horretarako bidean daude gutxienik?\nHasteko, esan beharra dago hiria gizon-emakumeek sortu duten asmakari onenetako bat dela. Eta jasangarritasunaren asmoa edo ametsa ere hor dago, teorian behintzat. Baina asko falta zaigu.\nGure akats nabarmenetako bat da ez tratatzea lurraldea bere osotasunean. Hori dela eta, hutsune nabarmena daukagu. Oraindik, eta zoritxarrez, lurralde baterako erabakiak pentsatzeko eta hartzerako, herri bakoitza edo bakoitzaren herria da normalean edo gehiegitan erreferente bakarra. Eta ezin daiteke esan hori jasangarritasunaren ildotik doanik.\nEta Donostia-Baiona eurohiria?\nEz dakigu oraindik zein den benetan hiriburu bakoitzaren funtzioa, eta, hor gabiltza, gauza guztiak hiriburu guztietan jarri nahian.\n(Argazkia: Bilboko Udala)\nBueno, bai, hitz egiten da horretaz. Euskal Hiria ere askotan aipatzen dugu, edo Gipuzkoa hiria. Hala ere, iruditzen zait batez ere, eta oraingoz, erreferente literarioa dela. Ez nuke esango gaur egun bata eta bestea, lurraldearen ikuspuntutik, erreferenteak direnik.\nDena dela, neurri batean eredu horretara joko dugu, nahiz eta gauza horren ondoan kontraesan asko dauden. Izan ere, administrazioaren ikuspuntutik, hiriaren mugak batzuk dira. Baina gero errealitateak eta bizimoduak beste muga batzuen aurrean jartzen gaituzte.\nEtxebizitzarekin, jarduera ekonomikoekin, garraioarekin, landa-lurrarekin, ekipamenduekin eta hainbat gauzarekin lotutako erabakiak hartzeko, herri bakoitza edo bakoitzaren udalerria ezin da erreferente izan. Ez dakigu oraindik zein den benetan hiriburu bakoitzaren funtzioa, eta, hor gabiltza, gauza guztiak (museoak, auditorioak, kongresu-jauregiak, etab.) hiriburu guztietan jarri nahian. Ezin daiteke esan hiriburuetan inbertsioak egitean ikuspuntu orokor eta orekatu bat dagoenik. Eta lana egiteko modu eta kultura horiek hautsi beharrak dauzkagu.\nEta, garraioa dela eta, esango nuke trenarena dela konpondu gabeko gure arazo nabarmenena. Eta kasu honetan ez naiz ari abiadura handiko trenaz, baizik eta ingurukoaz: RENFE, Euskotren eta abar. Gipuzkoan, adibidez, hanka sartu zen bere garaian zenbait tren-zerbitzu kentzean. Eta, nire ustez, hori onartu egin beharko litzateke, eta haren antzeko sare bat edo gehiago, hobeago eta handiago bat osatu eta zabaldu beharko litzateke.\nDena den, hasierara bueltatuz, esango nuke jasangarritasunaren ideiak erronka nagusi baten aurrean jartzen duela batez ere hirigintza: hirigintza-proposamenak benetan justifikatu beharraren aurrean. Guztiok imajinatu dezakegu: proposamen horiek ez badira beharrezkoak, nola izango dira jasangarriak?\nProiektu eta erronka komunak\n"Euskal Euroeskualdeko hiriak: proiektu eta erronka komunak". Izen horrekin, jardunaldi bat egin zuten duela gutxi Donostian. Jardunaldian, Donostiako, Bilboko, Gasteizko, Baionako eta Biarrizko alkateak eta hirigintza-arduradunak izan ziren, eta etorkizunerako planak azaldu zituzten.\nPlan horietako batzuk komunak dira. Adibidez, nabaria da Baionaren eta Biarritzen arteko elkarlana; argi dago Baiona-Angelu-Biarritz barrutia egitura egokia dela hirien arteko elkarrekintza eta komunikazioa errazteko eta sustatzeko. Donostiako alkateak lehenbailehen nahi luke eratu lurralde hori Donostiarekin lotuko duen Eurohiria, baina oraindik ez dago gauzatuta. Dagoeneko ari dira zenbait proiektu elkarrekin lantzen, baina harreman estuagoa izan nahiko lukete. Proiektu horiek batez ere turismoarekin daude erlazionatuta.\nBilboraino luzatzeko asmoaz ere hitz egin zuten denek, baina Bilbokoek ohar bat ere egin zuten: ekonomia turismoan gehiegi oinarritzea arriskutsua izan daitekeela jakinarazi zuten. Hain zuzen, Bilboko ekonomia ere garai batean gehiegi oinarritu zen jarduera bakar batean, industrian, eta hura erori zenean, Bilbo hil egin zen. Orain piztea lortu dute, baina oraindik egiteko asko dutela aitortu zuten, eta hori da etorkizunerako erronka handiena, Bilbo ingurua biziberritzea.\nGasteizko udalekoek, berriz, hiria nabarmentzea nahi dute, eta uste dute horretarako oso lagungarria izango direla abiadura handiko trena eta trenbide berria. Iparraldean ere horrekin lotuko den trenbidea egiteko beharraz hitz egin zuten. Ezin da ukatu une honetan gaia puri-purian dagoela, eta agintariek itxaropen handiak jarriak dituzte horretan.\nIngurumena; Arkitektura; Garraioak